text:
Oranjestad – Diahuebs mainta Minister Maduro di Asuntonan Economico y Minister Dangui Oduber di Salubridad hunto cu expertonan di Departamento di Asuntonan Economico a reuni cu un grupo di mayorista na Aruba. Esaki ta un reunion pa brinda informacion riba e lista di productonan di primera necesidad cu Gobierno lo bay regula temporalmente. E meta di e regulacion aki ta pa tur hende por tin aceso na e productonan basico specialmente di higiena pa asina por enfrenta e reto cu COVID19 ta trece cune. Minister Maduro a informa cu e lista di e productonan aki no ta forma parti di e productonan den e Canasta Basico. Esaki ta un lista di extra productonan di primera necesidad cu ta wordo regula temporalmente. Despues di 3 luna Gobierno lo bolbe re-evalua e situacion y e lista di productonan.
Ta trata di e siguiente productonan: desinfectante pa uzo personal; handsanitizer, alcohol 70%, glacial y habon. Desinfectante domestico; productonan cu ta contene chloor, lysol y wipes, bebida cu ta contene electrolyten, papel di wc, ekipo di proteccion (masks, gloves), bruki pa baby, dried fruit, baby wipes, cornflakes plain, frozen fruits, frozen chicken whole legs y frozen chicken wings.
E mandatario a enfatisa cu ta importante pa den e situacion di crisis di COVID 19 cu Aruba ta aden, pa e consumidor por tin aceso na productonan necesario, entre otro, di higiena pa por preveni contagio.
Hunto cu e mayoristanan a yega na e acuerdonan necesario pa asina por yuda e comunidad na e mihor manera. A delibera tambe riba otro forma con mayoristanan hunto cu Gobierno por bay yuda comunidad pa enfrenta e crisis aki cu no conoce precedencia alguno.
Minister Maduro y Minister Oduber ta gradici tur mayorista pa nan contribucion positivo y ta desea nan y tur otro comerciante hopi forsa pa enfrenta e retonan nos dilanti. Como Pais, hunto nos lo logra surpasa e crisis aki.


c: text/html

text:
Division Honor
Entrenador di Britannia Juan Valdez ta conta nos di con e campeonato 2018-2019 a bai pa nan.
More in Division Honor
-
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo...
-
Resumen siman 2 torneo AVB 2021
E siman dos di e torneo AVB a regala nos weganan cu hopi gol...
-
Resumen siman 1 torneo AVB 2021
E prome weekend di e Torneo AVB 2021 a resulta uno hopi interesante y...
-
RCA t’e poderoso campeon di Copa Betico Croes 2021, e club di Solito no por stop di gana titulo
E wega final di Copa Betico 2021 entre e actual campeon, e Tricolornan di...

robotstxt: allowed

filter: keep


text:
Nos di Movimiento Electoral di Pueblo lo buta enseñansa un prioridad den e siguiente gobierno di MEP. Enseñansa ta e area cu a wordo neglisha ultimo añanan. No ta tur caminda ta reconoce e diploma di scolnan di Aruba. Nos tin cu eleva nos sistema den tur sentido. E parti di nos docentenan bon prepara pero tambe mester soluciona e problemanan social cu ta perhudica e formacion di nos muchanan. Nos mayornan ta hunga un rol sumamente importante den esaki. Enseñansa ta birando mucho caro y tin un porcentahe significativo cu no por carga esaki, perhudicando e futuro di nos proximo generacion Arubano. No ta tur famia por carga e gastonan y consecuentemente hobennan tin tendencia di stop cu nan estudio. Nos compromiso ta pa minimilisa esaki mas tanto posibel. Un hubentud mas progresivo cu por competi den region den tur sentido.
San Nicolas tin su retonan specifico tambe. No tin un EPI na San Nicolas, nos EPB mester cierto reforma y duna mas oportunidad posibel na nos hubentud. Tin cu trece cambio den e leerplicht actual pa haya e mihor nivel di exito posibel. Mester buta e hoben central y elimina e fenomeno di drop-outs. Havo/Vwo completo na San Nicolas den dia y anochi. Mester introduci cursonan vocacional den e area pa motiva nos hendenan pa haci algo productivo parti anochi. Posibilidad di un Universidad Regional den Seroe Colorado tambe lo tin su beneficionan academico como economico. Inverti den material di enseñansa. Un biblioteca funcional tambe ta necesario. Nos centro di barionan por tin filial di nos Biblioteca Nacional cerca di barionan pobla pa asina tin mas acceso pa esnan cu no tin transporte. Nos mester percura pa esaki bira un realidad entre 2017-2021.
Aruba tin necesidad urgente na mas scol secundario. Mester mas cupo pa studiante na e scolnan di Havo y Mavo den vecindario di nan cas. Tin hoben tin cu lanta trempan pa coy bus pa yega scol den un otro districto. Esaki no ta progresivo. Nos lo percura pa Noord haya su Havo/Vwo asina nos ta brinda tur hoben mas acceso na enseñansa den nan bario/districto. Logico nos kier mas tanto oportunidad deportivo y artistico tambe den e districtonan y no solamente den un parti di nos pais. Movimiento Electoral di Pueblo tin un compromiso pa brinda un miho calidad di enseñanasa y reforma locual ta un obstaculo pa nos desaroyo colectivo.


text:
Aruparking lo sigui controla autonan mal par ate cu 7or di anochi,
Aruparking ta anucia cu lo bin algun cambio den e orario di funcionamento di parkeo paga den centro di ciudad. E cambio aki ta bin despues cu den luna di juli riba peticion di tanto Prome Minister Mike Eman y e tempo ey Minister Otmar Oduber a realiza un serie di ahustacionnan pa fomenta e fluho di hende den nos centro di ciudad.
Asina a reduci e tarifa na 2 Florin pa 2 ora y riba diasabra 2 Florin pa 3 ora; a introduci parkeo gratis pa 3 ora na e parkeerplaats patras di Botica Oduber y na esun di e stacion di Arubus. A elimina e parkeo paga di 7or di mainta pa 9or di mainta, a introduci e app iParkMe y a socializa mas ainda e pago di parkeo pa luna (vaknan geel).
Dialuna despues cu Prome Minister Eman a anuncia cu el lo kier bin cu mas cambio den Aruparking, Director Teo Croes a reuni hunto cune y otro mandatarionan pa repasa e posibilidadnan pa haci esaki. Asina a yega na diferente acuerdonan cu lo drenta na vigor entrante dialuna 14 di november proximo.
Orario di funcionamento di parkeo paga lo ta te 3or di atardi. Es decir lo reduci e orario cu 4 ora bahando e ora di 7or di anochi pa 3 or di atardi. Parkeo paga lo ta den funcion di 9or di mainta pa 3or di atardi.
Mester tene na cuenta si cu lo sigui controla tur auto cu parkeer malo, por ehempel para riba acera of paga cu un skina y tambe cu ta para den vaknan geel te cu 7or di anochi. Cu otro palabra, parkeo gratis den vaknan blanco lo ta gratis for di 3or di atardi, pero lo sigui controla esnan cu ta parkeer fout te 7or di anochi.
Tambe a tuma e decision cu lo biaha pa New York pa reuni cu un experto den transporte publico pa mira e diferente posibilidadnan cu por tin pa cobra boet en bes di uza e klem pa cu esaki. Esaki ten a e momentonan aki ta keda un alternativa, pero mientras tanto lo continua cu uzo di klemnan como e manera pa cobra boet.
Aruparking ta spera cu a traves di e ahustacionnan aki lo por contribui na tin un mayor fluho di personanan den centro di ciudad y continua cu nos meta inicial cual ta trece ordo den parkeo y seguridad pa tur hende.


text:
27 Ora di dia a habri, tur e saserdotenan prinsipal i e ansianonan di e pueblo a bai konsultá ku otro pa mira kon nan por a laga mata Hesus.2 I despues ku nan a mar’é, nan a bai kuné i entreg’é na gobernador Pilato.3 Anto ora Hudas, kende a traishon’é, a mira ku nan a kondená Hesus, su konsenshi a remord’é, i el a hiba e 30 monedanan di plata bèk pa e saserdotenan prinsipal i e ansianonan4 i a bisa nan: “Mi a peka ora mi a traishoná sanger hustu.” Ma nan a bis’é: “Kiko esei tin di haber ku nos? Ta bo asuntu!”5 Di manera ku el a tira e monedanan di plata den tèmpel, sali bai i horka su kurpa.6 Ma e saserdotenan prinsipal a kue e monedanan di plata i a bisa: “No tin mag di tira nan den e lugá sagrado di warda tesoro, pasobra esaki ta plaka manchá ku sanger.”7 Despues ku nan a konsultá ku otro, nan a usa e plaka pa kumpra e tereno di e trahadó di pòchi di klei komo un lugá pa dera stranhero.8 P’esei, te dia djawe e tereno ei yama Tereno di Sanger.9 Asina, loke profeta Yeremías* a papia a kumpli, ora el a bisa: “I nan a kue e 30 monedanan di plata, e preis ku algun yu di Israel a kumbiní pa paga p’e,10 i nan a duna esei pa e tereno di e trahadó di pòchi di klei, manera Yehova a manda mi.”11 Awor, Hesus tabata pará dilanti di gobernador, i gobernador a puntr’é: “Ta abo ta Rei di e hudiunan?” Hesus a kontest’é: “Ta bo mes ta bisa esei.”12 Ma ora e saserdotenan prinsipal i e ansianonan tabata akus’é, e no a kontestá nada.13 Anto Pilato a bis’é: “Bo no ta tende kuantu kos nan ta testiguá kontra bo?”14 Sinembargo, e no a kontest’é ni un pia di palabra, di manera ku e gobernador a keda masha asombrá.15 Awor bon, durante e fiesta akí e gobernador tabatin kustumber di pone un prezu, ku e multitut tabata ke, den libertat.16 Nèt den e dianan ei, nan tabatin un prezu notorio ku yama Barabas detené.17 Di manera ku ora nan a bini huntu, Pilato a puntra nan: “Kua di nan boso ke pa mi pone den libertat, Barabas òf Hesus, esun ku nan ta yama Kristu?”18 Pasobra e tabata sa ku ta pa motibu di envidia nan a entregá Hesus.19 Ademas, ora e tabata sintá riba e stul di hues, su esposa a manda bis’é: “No mete ku e hòmber hustu ei, pasobra awe mi a sufri mashá den un soño pa su motibu.”20 Pero e saserdotenan prinsipal i e ansianonan a konvensé e multitut pa pidi libertat pa Barabas, ma pa laga mata Hesus.21 E gobernador a bolbe puntra nan: “Kua di nan dos boso ke pa mi pone den libertat?” Nan a kontestá: “Barabas.”22 Pilato a puntra nan: “Anto kiko mi ta hasi ku Hesus, esun ku nan ta yama Kristu?” Nan tur a bis’é: “Klab’é na staka!”23 El a puntra nan: “Pakiko? Ta ki malu el a hasi?” Ma nan a sigui grita mas duru ainda: “Klab’é na staka!”24 Ora Pilato a mira ku e no tabata logra nada, sino ku mas bien tabata formando un lantamentu, el a kue poko awa, laba su man dilanti di e multitut i bisa: “Mi ta inosente di sanger di e hòmber akí. Ta boso asuntu.”25 Anto henter e pueblo a kontestá: “Laga su sanger bini riba nos i riba nos yunan.”26 Anto el a pone Barabas den libertat, pero el a laga suta* Hesus ku zuip i a entreg’é pa nan klab’é na staka.27 E ora ei e sòldánan di gobernador a hiba Hesus den palasio di gobernador i a reuní henter e trupa di sòldá rònt di dje.28 I nan a kita su paña i bistié un mantel kòrá bibu.29 I nan a flèktu un korona di sumpiña i pon’é riba su kabes i a pone un bara den su man drechi. Despues nan a hinka rudia dilanti dje i tabata hasi bofon di dje, bisando: “Saludo, Rei di e hudiunan!”30 I nan a skupié i a kita e bara for di dje i kuminsá dal e riba su kabes.31 Finalmente, despues ku nan a hasi bofon di dje, nan a kita e mantel i bistié su paña, i nan a bai kuné pa klab’é na staka.32 Ora nan tabata sali bai, nan a topa un hòmber di Sirene ku yama Simon. Nan a obligá e hòmber akí karga Hesus su staka.*33 I ora nan a yega na un lugá ku yama Gólgota, es desir, Lugá di Karpachi,34 nan a duna Hesus biña mesklá ku un supstansia marga pa bebe; ma ora el a purb’é, el a nenga di beb’é.35 Despues ku nan a klab’é na staka, nan a tira lòt riba su pañanan pa disidí ken ta keda ku kiko,36 i nan a kai sinta einan i keda vigil’é.37 Ademas, riba su kabes nan a pone un bòrchi skirbí ku e siguiente akusashon kontra dje: “Esaki ta Hesus, Rei di e Hudiunan.”38 Anto nan a kologá dos ladron na staka huntu kuné, ún na su man drechi i ún na su man robes.39 I e hendenan ku tabata pasa ei banda a kuminsá papia malu di dje, sagudí kabes40 i bisa: “O, abo ku a bisa ku lo bo basha e tèmpel abou i lant’é bèk den tres dia, salba bo mes awor! Si bo ta yu di Dios, baha for di e staka ei!”41 Asina e saserdotenan prinsipal tambe, huntu ku e eskriba- i ansianonan, a kuminsá hasi bofon di dje i bisa:42 “El a salba otro hende, ma e no por salba su mes! Rei di Israel e ta; lag’é baha for di e staka ei, i nos lo kere den dje.43 El a pone su konfiansa den Dios; wèl si Dios tin plaser den dje, laga Dios libr’é, pasobra e di: ‘Mi ta Yu di Dios.’”44 Asina tambe, asta e ladronnan ku tabata kologá na staka huntu kuné a kuminsá insult’é.45 For di 12 or di mèrdia un skuridat a kai riba henter e tera te 3 or djatardi.46 Rònt di 3 or Hesus a sklama: “Eli, Eli, lama sabagtani?,” es desir: “Mi Dios, mi Dios, pakiko bo a bandoná mi?”47 Ora algun hende ku tabata pará ei banda a tende esaki, nan a bisa: “At’é ta yama Elías.”48 Mesora un di nan a kore kue un spòns, dòp e den biña zür, pon’é na un bara i dun’é di bebe.49 Ma e otronan a bis’é: “Lag’é! Laga nos wak si Elías ta bin salb’é.” [[Un otro hòmber a kue un lansa i hink’é den su kustia, i sanger ku awa a basha for di einan.]]*50 Hesus a bolbe dal un gritu duru i a hala su último rosea.*51 I e kortina di tèmpel* a sker na dos, for di ariba te abou, i tera a tembla, i barankanan a splet habri for di otro.52 I grafnan a habri, i hopi kurpa di e santunan ku a bai sosegá a keda bentá pafó,53 i esakinan a bira visibel pa hopi hende. (Despues ku Hesus a lanta for di morto, hende ku tabata sali for di santana a drenta den e stat santu.*)54 Pero ora e ofisial di ehérsito i esnan ku tabata vigilá Hesus huntu kuné a sinti e temblor i mira loke a sosodé, nan a haña masha miedu i a bisa: “Di bèrdat esaki tabata e Yu di Dios.”55 Ademas, tabatin hopi hende muhé einan ku djaleu tabata para wak kiko ta pasa. Nan a kompañá Hesus for di Galilea pa sirbié;56 entre nan tabatin Maria Magdalena i Maria, mama di Santiago i Yoses, i tambe e mama di e yunan di Zebedeo.57 Awor bon, komo ku tabata atardi lat, a bini un hòmber riku di Arimatea ku yama Hose, kende tambe a bira un disipel di Hesus.58 E hòmber akí a bai serka Pilato i a pidié e kurpa di Hesus. Anto Pilato a duna òrdu pa entregá e kurpa na dje.59 I Hose a tuma e kurpa, lor’é den lenen fini i limpi60 i a pon’é den su graf nobo. Tabata un graf ku el a laga koba den baranka. I despues ku el a lora un piedra grandi pone na boka di e graf, el a bai.61 Pero Maria Magdalena i e otro Maria a keda einan sintá dilanti di e graf.62 Su siguiente dia, ku tabata despues di e dia di Preparashon,* e saserdotenan prinsipal i e fariseonan a bini huntu dilanti di Pilato,63 i nan a bis’é: “Señor, nos ta kòrda ku ora e gañadó ei tabata na bida, el a bisa: ‘Despues di tres dia lo mi lanta for di morto.’64 P’esei, duna òrdu pa tuma medida di siguridat na e graf te ku e di tres dia, pa su disipelnan no bin hòrta su kurpa i bisa e pueblo: ‘El a lanta for di morto!’ E último engaño akí lo ta pió ku esun promé.”65 Pilato a bisa nan: “Ata un trupa di sòldá pa boso. Bai i vigil’é lo mihó ku boso por.”66 Di manera ku nan a bai i a sigurá e graf; nan a seya e piedra i pone e sòldánan vigilá.
Nota na pia di página
^ E sita akí ta basá realmente riba Zak 11:12, 13. Den tempu di Mateo, Yeremías tabata e promé di e bukinan profétiko, i probablemente e nòmber “Yeremías” a representá tur e bukinan profétiko huntu, inkluso esun di Zakarías. Kompará ku Luk 24:44.


text:
Description
Ortografia ta un kombenio pa skirbi un idioma na sierto manera. Esaki ta pa logra ku tur hende ta skirbi e idioma meskos, pa asina fasilitá lesamentu i skirbimentu di e idioma.
Meskos ku tur idioma, papiamentu tambe a konosé su lucha ortográfiko. Tabatin diferente komishon ku a trata na bini ku un ortografia di papiamentu.
Na aña 1976, gobièrnu di Kòrsou a aseptá e rekomendashon- i aseptashonnan ku a resultá den un ortografia Römer-Maduro-Jonis, ku ta esun ku nos a bin ta usa for di aña 1981 i ku na mart 1983 a sali publiká den e buki: Ortografia di Papiamentu.
Fuera di sierto modifikashon chikí, e ortografia ku FPI a usa den e buki akí ta esun ku gobièrnu di Kòrsou a aseptá na 1976 komo ortografia provisorio pa enseñansa i komunidat di Kòrsou, asistí pa e buki: Ortografia i Lista di palabra Papiamentu, Buki di Oro publiká na 2009.


text:
ORANJESTAD - For di cuminsamento di juli 2021 di cada 10.000 persona no vacuna, 16 a fayece di Covid19. Asina departamento di salud a informa dialuna. Segun DVG, desde cu e variante Delta a haci su entrada na Aruba, hopi lihe e variante aki a causa preocupacion ora ela plama causando un brote grandi di casonan di COVID-19.
E variante Delta a wordo categorisa como un variante mas contagioso compara cu otro variantenan y esaki nos por a experencia tambe na Aruba ora di haci comparacion cu e brotenan anterior di COVID-19.
Te cu dia 12 di september 2021, nos tin na Aruba un total di 70.105 (75%) asegurado di AZV riba 12 aña cu si a vacuna y 23.668 (25%) asegurado di AZV cu no a vacuna.
E informacion aki ta hopi importante pa analisa: di e 70.105 (75%) cu si a vacuna, 8 persona a fayece relaciona cu COVID; y di 23.668 (25%) cu no a vacuna, 39 persona a fayece for di cuminsamento di juli te cu dia 12 di september.
Si nos recapitula tur data for di 1 juli 2021 te cu 12 di september 2021, nos por conclui cu pa cada 10.000 cuidadano cu no a vacuna, 16 a fayece relaciona cu COVID-19; y pa cada 10.000 cuidadano cu si a vacuna, 1 persona a fayece relaciona cu COVID.
E analisis aki ta basa riba cifranan di asegurado di AZV. Motibo cu ta uza cifranan di AZV pa e analisis aki ta pa motibo cu e cifranan registra ta logra un analisis cu un resultado real y confiabel. E cifranan aki no ta inclui hende indocumenta of studiante di afo cu a vacuna of cu por vacuna ya cu aki no tin exactitud y e medicion lo bira un calculacion proyecta.
Pa medio di analisis continuo, DVG ta sigui evalua y dirigi su maneho di vacunacion cu ta demostrando di ta hopi efectivo den scapa bida di nos cuidadanonan.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.


text:
ORANJESTAD – Parlamentario di AVP Melvin Tromp , alias “DONKEY” ta duna contenido real na e dicho ‘porco sushi ta busca muraya limpi pa frega su curpa’! Aki nos ta referi na su atakenan contra nos lider, Evelyn Wever-Croes.
Melvin Tromp no ta cansa di papia coi loco, djis pa tapa su propio berdad, pesey laga nos record’e su propio berdad.
Evelyn Wever-Croes, líder di MEP, a wordo apunta pa henter Parlamento, inclusive Melvin Tromp, na forma unanime, pa representa henter Parlamento di Aruba den e Comision di Reino di Integridad. Ta hende integro so por wordo apunta den e comision ey, y pesey lider di MEP a keda apunta na forma unanime. Y tin veredicto di hues cu ta substancia esaki! Cu e decision aki Evelyn Wever-Croes pues ta representa Melvin Tromp tambe den e comision di Reino. Si Melvin Tromp realmente tabata tin prueba di actonan fraudulento di Evelyn Wever-Croes, con e mes por a vota pa apunta Evelyn como su representante? Pues aki un y tur por mira, cu Melvin Tromp ta nada mas cu un oportunista patetico.
Pero ya cu e kier punta dede riba hende drechi, ta bon pa Melvin Tromp bin dilanti y contesta algun pregunta: Ken ta e parlamentario cu ta ofrece damitanan cocaina pa sali dal un trip cu nan? Cu ki intencion ta duna damitanan cocaina? Ken ta e parlamentario cu ta abusa fisicamente di hende muher? Ken ta e parlamentario cu ta bebe burachi tur fin di siman na Tanki Leendert? Ken ta e parlamentario cu a wordo kita di Valero pasobra nan a haya arma den su poder?
Esakinan ta apenas algun pregunta pa awor, ainda falta mas pregunta, pero nos ta laga esey pa un siguiente ocasion. Sigiente biaha cu Melvin Tromp kier punta dede riba nos lider, contesta e preguntanan aki prome.


text:
Maduro & Curiel’s Bank su brènch di Montaña a hasi donashon na Kolegio San Dominico i yama klientenan danki.
Maduro & Curiel’s Bank su brènch di Montaña a hasi donashon na Kolegio San Dominico i yama klientenan danki.
WILLEMSTAD – Djaluna 17 di òktober Maduro & Curiel’s Bank a kontinuá ku nan aktividat pa yama nan klientenan ku ta bishitá nan brènchnan danki pa nan sosten, lealtat i konfiansa. E di dies aktividat na brènch den kuadro di MCB su rumbo pa 100 a tuma lugá na brènch di Montaña. Parti paden di e brènch Bo Banko Amigu a sorpresá klientenan ku un presentashon di baile di salsa di Chuki’s Dance Acadamy i un presentashon di Edion Booy (Komediante). Tema di e selebrashon tabata “Ban pariba estilo Kubano”.Tur kliente ku tabata presente a haña oportunidat pa gana un Kompa Leon Gift Card. Na total Bo Banko Amigu a regalá 5 Kompa Leon Gift Card na balor di
NAf. 100,– kada un. Tambe MCB a sorpresá tur kliente ku a bishitá brènch di Montaña ku un dushi trit i un bunita rekuerdo. Mas atardi entre 6:00 p.m. i 7:00 p.m., riba parkeerplaats di e supermerkado bisiña, Alivio, tabatin presentashon di koleganan di Montaña brènch, muchanan di Kolegio San Dominico, MCB Centennial Band i pa kuliminá, un tremendo presentashon di Cuban Groove ku doña Mafalda Miguel komo kantante. Tur presente a gosa un bòl i naturalmente tabatin algu pa sisti e stoma i baha set. Komo muestra di apresio i sosten na e área di brènch di Montaña, koleganan i Branch Manager di Montaña brènch huntu ku miembronan di e tim di maneho di Bo Banko Amigu a hasi entrega di un chèk na balor di NAf. 5.000,– na Kolegio San Dominico. Ku e donashon aki, MCB ta kontribuí pa maestronan i alumnonan di Kolegio San Dominico por konkretisá algun di e bunita proyektonan ku nan tin planiá p’e skol.
Keda pendiente pasó e luna aki tambe, dia 16 di novèmber, Bo Banko Amigu lo sorpresá klientenan na un di su brènchnan.
9 novèmber 2016


text:
Kada mucha tin mester di kuido spesial i protekshon pa motibu di su posishon vulnerabel i dependiente. Mayornan naturalmente, na promé lugá mes ta responsabel pa esei. Nan mester kuida i lanta nan yu i stimulá su desaroyo.
Si mayornan no (por) karga nan responsabilidat, e desaroyo di e yu por bini den peliger. Si ta eksistí preokupashonnan grandi tokante e kresementu i formashon di un mucha, ta konsultá òf ta embolbí e Voogdijraad CN.
E Voogdijraad CN ta defendé e muchanan aki dor di investigá nan situashon (di famia) i dor di konsehá tokante e mihó solushon pa e mucha. Den tur kos ku e Voogdijraad CN ta hasi, e bienestar di e mucha ta pará sentral.
E Voogdijraad CN ta parti di e Ministerio di Hustisia i Siguridat.


text:
DEN HAAG – Minister Ronald Plasterk (Asuntunan Interior i Relashonnan den Reino) ta bai pidi gobièrnu di Kòrsou pa hasi e business case di Hòspital Nobo Otrabanda (HNO) públiko.
Plasterk a primintí esaki na petishon di e miembro di Tweede Kamer André Bosman (VVD) durante un deliberashon di e komishon di Relashonnan den Reino. Plasterk ta bisa ku e ta bini ku un kontesta promé ku zomer.
Business case
Bosman ta prekupá pa e transkurso di e konstrukshon di e hòspital nobo na Otrobanda. Aworakí HNO ta sali 78 mion mas karu. “Anto nos no a kaba di konstruí ainda”, e parlamentario ta bisa. Tambe e ta puntra si e business case di HNO ta klòp. Mester bini mas transparensia ora hasi esaki públiko.
Segun Plasterk e echo ku a surpasá e gastunan durante e konstrukshon di e hòspital no ta algu úniko i Kòrsou por paga esaki di su propio fondonan. “Tampoko no por bisa numa ku ta e business case lo no ta klòp anto.”
Bosman tabata hopi mas positivo tokante e maneho finansiero di Kòrsou en general. Segun e, gabinete Whiteman a solushoná mayoria di e problemanan. E ta prekupá si pa e NVnan di gobièrnu Aqualectra i Cpost.
Statia
Pero e mandatario di VVD tin prekupashon mas grandi si pa Sint Eustatius. E ta kere ku e fayonan den e maneho finansiero ta relatá na falta di bon mandatario. Plasterk a konfirmá ku e isla ta haña guia den ehekushon di e maneho finansiero, pero ku e kapasidat gubernamental ta chikí pa motibu ku tin poko hende ta biba ei.
Sint Maarten
Bosman ta kulpa Sint Maarten di instabilidat politítiko i finansiero. Na 2015 e pais no a fia segun e último rapòrt di College financieel toezicht (Cft), pero si nan a atraé un asina yamá ‘overdraft facility’ di maksimalmente 5 mion florin. Ku esaki gobièrnu por surpasá límitenan finansiero, algu ku Cft ta kontra di dje. Segun Bosman tambe esaki ta nifiká tuma un fiansa, miéntras ku na sèptèmber di 2015 Sint Maarten a haña un instrukshon ku ta hasi esaki imposibel.
Outor Pieter Hofmann


text:
WILLEMSTAD – Semper Helmin tabata bisa “si un kos pasa mi t’abo t’esun ku lo keda trankil i kuida e muchanan i e famia”. Esei ta eksáktamente loke mi a hasi ora mi a mira mi ruman hòmber drumí abou na playa tapá bou di un pañ’e bela blou. M’a pensa: OK ruman, awor mi ta keda trankil manera bo ta ferwagt di mi.”
Na palabra Werner Wiels, ruman di Helmin Wiels ku a tira mata eksáktamente un aña pasá na playa di Mari Pampun.
E ta deskribí den detaye kiko a sosodé for di e momentu ku el a tende di e tiru fatal. “Tabata sosodé mas be ku tabatin rumor ku algu a pasa Helmin, pero ora un bon amigu ku ta biba serka di Mari Pampun a yama mi, mi a tuma e situashon na serio. Mi a yama Mac Cijntje na telefon i m’a puntr’é kua hòspital nan a mand’é. E di: ‘Helmin t’aki ainda, mihó bo bini.’ Esei pa mi tabata e indikashon ku a kaba.”
Ko’i mala mucha
Famia Wiels ta nuebe ruman. Entre Helmin i Werner tin un aña so di diferensha di edat i nan tabata hopi pegá ku otro. “Nos tabata hasi hopi ko’i mala mucha”, Werner ta konta ku un sonrisa. Pa gran parti e ruman hòmbernan a lanta na Steenrijk, pero nan a nase na Westpunt i den nan hubentut nan tabata bai Bandabou pa aventura. “Bon mirá ami tabata mas malamucha ku Helmin i na kas hopi be e tabata sali na mi defensa.”
“Loke hopi hende no sa ta ku Helmin tabata loko ku outo. Mazda e tabata gusta mas ku tur i el a lanta un klup di Mazda. Pasobra el a insistí mi promé outo tabata un Mazda i ainda mi ta kore Mazda! Tabata su hòbi. Te na kabamentu di su bida el a keda tofer na e outonan ei. Ainda mi ta topa hende ku ta Helmin a yuda nan ku nan outo i nan ta bisa ku nan ta sinti su falta mashá.”
Payasada
Entretantu tin kuater sospechoso ta parse dilanti wes, bou di sospecho di a kometé e asesinato. Werner a laga dos seshon di korte pasa sin ku e tabata presente. “Ta un payasada. Tur e kosnan ei no ta trese mi ruman bèk. Mi ta preferá di dediká mi tempu na su dos yunan.”
Werner ta intimá ku e no tin masha konfiansa ku hustisia por solushoná e asesinato di su ruman. “E kaso den korte lo no trese e konklushon ku hopi hende ta ferwagt.” E ta duda ku e dunadónan di enkargo lo bini dilanti wes nunka.
Mensahe
Werner Wiels tin un teoria si ken ta e dunadónan di enkargo pero e no ke elaborá. “Mi ta preferá papia di e idea tras di e asesinato: nan ker a siña tur polítiko un lès. Pasobra si bo ta kapas di mata un hende públikamente asina, ta un mensahe bo ke duna.”
Segun e lo no sera esnan ku a duna enkargo. “Nan a kalkulá esaki kaba. Esakinan ta hende ku tin añanan kaba ku nan a traha nan ret, nan ta finansá partido polítiko, nan ta kumpra prensa i nan ta djòin na mesa ora mester huramentá mandatario. E asesinonan ta peon pa sakrifiká. E berdadero dunadonan di enkargo lo no kai. Ta eksáktamente nan poder Helmin ker a demaskará.”
Werner ta sostené e partido ku Helmin a lanta kompletamente. Pueblo Soberano a gana elekshonnan di òktober 2012. For di dia di e asesinato tin un partishon den e partido. “Ora e rei muri ta sigui un lucha pa poder. Esaki a pasa aworaki tambe. Ma eksperiensha ta mustra ku despues di tempu e partishon ta bira ménos i esi mi ta spera”, e ta bisa.
Werner tabata un skuchadó krítiko pa Helmin pero e ta enfatisá ku e no tin aspirashon polítiko. Semper mi a yuda mi ruman ketu ketu. Nos tabatin diskushon largu i mi ta kòrda bèk riba esakinan ora mi lesa sierto email i dokumento atrobe.”
Impakto
Werner no ta di akuerdo ku su ruman mas hóben Aubert, ku a kuminsá e movementu polítiko ‘Team Magno I’. “M’a bis’e ku e mester keda leu for di polítika. E ta basta grandi ma e mes mester karga konsekuensha tambe.” Su aktitut pertinente ta emoshonal. “Nos a pèrdè un ruman hòmber pa motibu di polítika. Tabata un shòk pa henter famia. Un ruman muhé ainda ta sufri di e trouma. Mi tanta tur luna riba dia sinku ta bira emoshoná pa motibu di loke ku a pasa. Un di e yunan di Helmin a stòp di studia. E asesinato tabatin un impakto enorme riba nos tur.”
Outor: Leoni Leidel-Schenk


text:
E manera cu COVID-19 ta plama ta resultado di transmision entre hende cu hende. Te cu e fecha di awe no tin ningun evidencia cu mascota ta plama e malesa.
Berdad cu infeccion cu coronavirus (CoV) ta comun den hende y den bestia, pero tin hopi diferente tipo di corona virus y solamente algun tipo ta un “zoönose”, pues transmitible entre hende cu bestia.
Scientificonan ta opina cu e corona virus cu ta causa COVID-19 (SARS-CoV-2) por ta number 7 di e famia di coronaviridae cu ta un zoönose door cu e tin hopi similaridad cu un coronavirus cu ta wordo haya den un di e especienan di raton di anochi (Rhinolophus spp.) pero no tin evidencia scientifico suficiente pa por identifica e origen di e corona virus nobo aki of pa splica e ruta original di transmision for di animal pa hende.
Tin tipo di CoV cu ta afecta specificamente cacho so (Canine CoV) y tin cu ta afecta pushi so (Feline CoV); esakinan no por wordo transmiti pa hende.
Na Hong Kong, 3 cacho a wordo poni den cuarantena di cual 2 a test positivo pa cu e CoV nobo aki cu ta causa COVID-19. E prome a wordo poni den cuarantena ora su doño a wordo hospitalisa pa via di COVID-19. Den vuarantena a test e cacho y e tambe a test positivo pa e CoV nobo aki. Door di esaki autoridadnan a dicidi di tuma e medida cu tur cacho di personanan cu wordo diagnostica cu COVID-19 lo wordo poni den cuarantena pa test. Asina nan a quarantine 2 otro cacho di un otro pashent di COVID-19, di cual 1 so a test positivo.
Niun cacho cu a test positivo a bira malo di e virus aki cu ta causa COVID-19 den hende.
Segun informacion oficial di OIE (World Organization for Animal Health) ta trata di contacto hopi intimo di doño cu mascota cu lo por a transmiti e virus pa e nanishi di e cachonan, pero mas investigacion ta tumando luga riba esaki.
Veterinario oficial Irene Croes: “Aki na Aruba cachonan tin diferente rol den nan famia. E relacion por ta uno intimo como “gezelschapshond” of uno menos intimo como “waakhond”. Tur regla basico di hygiena mester wordo considera ora di atende cu bo mascota. Si bo tin COVID-19 ta recomendabel pa bo limita contacto cu bo mascota of laga otro hende atende cu bo mascota pa bo. Si no tin otro hende pa atende cu ne, corda laba man frecuentemente prome y depues di atende cu ne y si por, bisti un mondkapje tambe, pero sigur: no sunchi e, no lag’e lembe bo cara ni boca ni nanishi y no dun’e resto di bo cuminda. Tur esaki pa evita contagio pa bo cacho.”
E prome cacho di Hong Kong cual tawata un Pomeranian di 17 aña, a wordo entrega bek na su famia den bon salud despues di a test 2 biaha negativo. Berdad e la fayece despues di algun dia, pero considerando su edad y cu aparentemente su doño stima a fayece di e COVID-19, ta hopi mas probable cu e la fayece di algun condicion medico pre-existente of di tristesa, contrario di informacion inoficial cu tawata circula den rednan social cual tawata specula cu e lo a muri di COVID-19.
Segun informacion di e departamento AFCD di Hong Kong (Agriculture, Fisheries and Conservation Department), e di 2 cacho cu a test positivo ta un Duitse Herder y esun cu a test negativo ta un mixed breed.
“Na Aruba nos tin hopi cacho crioyo tambe, pues mixed breed, pues no tin ningun necesidad di deshaci di bo mascota den e panico pa cu e corona virus aki, pasobra esey ya caba ta un mal custumber cu hopi doño tin ora nan no kier nan mascota mas. Manera OIE ta bisa, no por hustifica pa tuma medida contra ningun mascota cu por compromete nan bienestar. Stima bo mascota. Den e tempo dificil aki di social distancing, e amor incondicional cu bo ta ricibi a cambio ta hopi bon bini. Si bo no tin un mascota y bo ta un doño responsabel, nos shelternan ta yen di candidato cu bo lo por adopta pa brinda bo e amor ey”, segun Irene Croes.


text:
Raimy Manuela – miembro TPK: “Minister presidente, si ke uza ehèmpel di Caribe, uze tur momentu”
Minister Presidente, si ke uza ehèmpel di Caribe, uze tur momentu
Dekolonisashon den parlamento djaweps awor
Skuchando rueda di prensa di siman pasá djaweps 30 september 2021, ku hopi asombro mi por a tuma nota kon nos minister presente señor Gilmar “Pik” Pisas ta uza Antigua & Barbuda komo ehèmpel den Caribe pa enkurashá nos amtenar nan pa bakuná, mientras na otro partinan di mundu manera San Salvador, India, Sur Afrika, ta huzando otro remedinan eksistente pa kombatí e viro. Pero e mes un minister presidente aki NO ta uza e ehèmpel di Barbados den Caribe ku den luna di sèptèmber unanimamente a tuma desishon pa dekolonisá.
Mirando ku nos minister presidente señor “Pik” Pisas kier tuma ehèmpel di otro pais den Caribe, mi kier a rekordá señor Pisas ku 29 di sèptèmber 2021, 1 dia promé ku su rueda di prensa ku tópiko: Último desaroyonan COVID-19, e pais Bardados enkabesá pa nan presidente señora Mia Amor Mottley di 56 aña di edat i e lider di oposishon enkabesá pa Joseph Atherley di 67 aña di edat i nan parlamento unanimamente a vota pa tuma distansiá for di e Reina Britanico Elisabeth II di kual ku e akto aki nan pais lo risibí su independensia. Mirando ku nos tin 76 aña aplikando e reglanan makabro di statüt di kual a ser rechasá pa Nashonnan Uní, mi a keda asombrá ku ahinda nos gobièrnu i parlamento no a hasi kaso di e kartanan mandá riba fechanan 6 di sèptember 2021 i 13 di òktober 2020 pa Nashonnan Uní. E karta nan aki lo saka Kòrsou den un tempu korto for di e engaño konstitushonal ku Kòrsou ta aden. Den pasado, pa ta mas eksakto, mart 1972 China tambe a konfrontá un defisit den e reglanan di Nashonnan Uní di kual den e mes aña na novèmber Nashonnan Uní a remediá e fayo kometí.
A YEGA E ORA PA NOS PAIS WÒRDU GOBERNÁ SIN METEMENTU DI OTRO PAIS I TRAHA E TRAPI PA E SIGUIENTE GENERASHON.


text:
DEN HAAG – Hulanda mester tuma medida kontra peligernanpa Aruba Boneiru i Kòrsou pa motibu di e situashon di tenshon na Venezuela. Pései awe den Tweede Kamer na Den Haag a entregá un kantidat di moshon pa minister di Asuntunan Eksterior Bert Koenders (PvdA).
E parlamentarionan Han ten Broeke (VVD) i Raymond Knops (CDA) a spanta di e palabranan menasante di presidente venesolano Nicolas Maduro. Mas promé e aña aki e presidente a bisa ku su pais a hala su ‘zona di defensa’, mas leu ku Aruba, Boneiru i Kòrsou. Awor e parlamentarionan ta apelá na Koenders pa tuma ‘medidanan trankilisante’pa protehá e integridat di e fronteranan di Reino.
E minister ta haña e proposishon di Ten Broeke i Knops un ‘moshon difikultoso’. Koenders: “Nos ta vigilante i alèrt. Naturalmente nos ta vigilá e situashon bon.”
Refugiado
VVD i CDA tin miedu tambe ku e Islanan Abou lo haña nan ta prosesá fluhonan grandi di refugiado. E partidonan ke pa Koenders insistí serka gobièrnonan di Aruba i Kòrsou pa reforsá e vigilansha riba imigrashon for di Venezuela. Koenders ta bisa ku e ta hasiendo esaki kaba. Segun e, e kantidat di refugiado ta marginal.
Segun Raymond Knops (CDA) e korant di Kòrsou Extra tin un rapòrt sekreto di ministerio di Asuntunan Eksterior. Eiden tin pará entre otro ku Hulanda tá premirá un fluho grandi di refugiado venesolano. Koenders: “Mi no tin nada di skonde i mi no tin un idea ta kua rapòrt esei por ta.”
Liberashon di lidernan di oposishon
Segun Sjoerd Sjoerdsma (D66) Hulanda mester insistí tambe pa liberá demonstrante i lidernan di oposishon ku ta será. E no ta kere den un huisio honesto den e pais sosialista. Koenders a papia ku e visepresidente venesolano i e embahadora venesolano na Hulanda. Den e kombersashonnan ei e no a pidi liberashon, sino el a insistí riba un huisio honesto pa e lidernan di oposishon ku ta será. “Nos lo wak e hurisdikshon krítikamente.”
Otro siman Tweede Kamer ta vota riba e proposishonnan ku a entregá.
Outor Pieter Hofmann


text:
Oranjestad-Diahuebs mainta Minister Otmar Oduber a sinta cu e diferente companianan cu ta representa nos isla na Merca pa asina analiza e inversionnan cu ta haciendo pa loke ta trata mercadeo na Merca.
E mandatario a indica cu a invita tur e partnernan, den e caso aki tur e companianan cu cual Aruba tin un contract cu nan pa haci publicidad, relacionnan publico y mercadeo digital pa analiza si tur e fondonan cu ta invirtiendo na e momentonan aki ta hayando e mihor ‘return on investment’.
Tambe e encuentro tabata pa analiza hopi di e cambionan den strategia cu a implementa. “A pesar cu tin 3 pa 4 aña cu nos ta bayendo den un crecemento continuo aña tras di otro, semper ta bon pa analiza. Tin hopi trabou cu nos a cuminsa na 2012 y cu 2013 a conoce frutonan. Un di nan ta e presentacion cu nos a caba di haya cu un compania cu nos a adkiri nan ta analiza tur e carchinan cu turistanan ta yena y awor aki mas di 9 miyon for di final di 2012 te awor aki a wordo digitaliza.
Awor nos por wak precies di unda e hendenan ta bin, cuanto nan ta keda, unda nan tabay…Nos ta haciendo un mercadeo directo cu e grupo aki y den e ultimo 6 pa 7 lunanan nos a manda 2.7 miyon e-mails pa diferente persona y e respuesta riba dje ta hopi positivo. Antes 17% tabata reacciona ora ATA tabata manda un e-mail pa e grupo, awendia e la bira 70%”, Minister Otmar Oduber a duna di conoce.
E ta agrega cu ta haciendo uso di un database cu nos tabatin pa hopi aña, pero cu lamentablemente no tabata analiza e datonan ni hincanan structuralmente pa haci uso di nan pa haya sa exactamente unda mester bay, unda ta haya e clientela cu tin un entrada halto pa aña. Tambe Minister Oduber a indica cu ta enfoca riba e categoria di entrada cu ta riba 100 mil Dollar pa aña. “Awor aki cu nos tin e data base cla desde aña pasa, e cambionan den strategia lo bay ta cla e aña aki pa Merca”.
Den e cuadro aki Minister di Turismo a bisa cu por a mira den e ultimo 15 pa 17 luna un aumento substancial for di Merca y awor lo ta bay ta mas preciso y concreto riba e partinan den Merca caminda mester haci algun tipo di esfuerzo pa por logra un turismo cu no solamente ta crece, pero ta crece dirigi, es decir, den nos caso, e turistanan cu ta gasta mas una bes nan yega Aruba.
E database crea aki ta bay tin hopi influencia no solamente pa e propaganda cu ta wordo haci, pero tambe pa e relacionnan publico cu ta wordo haci, pa e parti di mercadeo digital, cu otro palabra, henter e strategia di loke Aruba ta haci ta bay tin un direccion nobo a base di e database.
Minister Oduber a expresa cu su cuestionamento ta keda si ta invirtiendo e placa corectamente, cu si ta hayando e maximo pa e placa inverti, pero cu despues di e presentacionnan di diahuebs mainta e ta reconoce cu ATA a haci un tremendo trabou cu e companianan y partnernan na Merca. Awor cu e datonan adicional, tur e partnernan por cambia nan strategia y redirigi placa pa inversion logrando un ‘return on investment’mas grandi ainda.
Cu e cambio y avancenan aki ta duna mas forza na logra e meta estableci pa den e proximo 4 añanan aumenta e cantidad di placa cu turistanan ta gasta na Aruba y no crece asina hopi den cantidad di hende.


text: Riba green corridor a tuma luga un accidente basta fuerte unda cu un suzuki swift blanco cu tabata para canto di caminda unda cu e dama tabata papia na telefon y despues cu a termina a dicidi di sigui su caminda y a subi caminda. Segun vercion di e dama e la subi caminda unda cu tabatatin un otro auto cu tabata basta leu, pero na momento cu e la subi caminda diripiente e la scucha un pito y un honda shinishi a pasa e auto su tras y a bay dal pega tras di e susuki. Sinembargo e otro chauffeur su vercion ta diferente unda ta duna di conoce cu e suzuki tabata para canto di caminda y despues a subi caminda dilanti di e honda cu no por a break mas y a dal fuerte su tras. Awor polis lo mester bay saca afo kico realmente lo pasa. No tabatatin herido grandi pero si ambos chauffeur a hiba un susto.


text:
Fundacion Arubano di Esnan Visualmente Incapacita
FAVI, Fuerte
Cu e lema aki FAVI ta incia su accion di donacion 2021
Manera tur aña y cu hopi entusiasmo, FAVI a haci inicio na su accion di donacion pa aña 2021.
Cu e meta pa recauda fondonan necesario pa asina FAVI por sigui brinda tur
su servicionan, cubri su gastonan manera transportacion pa e clientenan
(diesel, mantencion di busnan etc.), pa e actividadnan di cliente individual
of den grupo, pa cumpra medionan auxiliar avansa pa e cliente por haci
uso di dje pa e diferente lesnan, tambe pa cubri otro gastonan operational
y inversionnan.
No ta nada facil pa biba cu un limitacion di bista. FAVI tey pa yuda y guia
personanan cu problema di bista pa nan por desaroya nan mes dentro di nan
posibilidad, pa nan por biba un bida mas independiente cu ta posibel.
E servicionan cu FAVI ta ofrece na e cliente cu problema di bista ta entre otro, cheqeo di bista, guia den e uso di medionan auxiliar,lesnan di computer, typeles, brailleles, les di cushina, grupo di conversacion. Banda di tur esaki tambe FAVI ta pone atencion na actividad social, manera FAVI-do (grupo di obra di man), les di gym etc.
FAVI su servicio na clientenan ta completamente gratis y esaki ta danki na e donacionnan cu FAVI ta ricibi tur aña di e comunidad di Aruba en general, comerciantenan y diferente clubnan di servicio.
Durante di e apertura, directora sra. Cetty Baarh a duna un corto splicacion
di e accion di donacion en general. Sra. Charlene Marchena,
guia di actividad di FAVI a duna un bista di tur e servicionan cu FAVI ta
ofrece y sra. Naftaly Koolman, adulto hoben, mama y cliente di FAVI a splica
kiko FAVI ta nifica den su bida como un persona cu limitacion di bista.
Durante di e mainta aki, FAVI a entrega lista na 1 colectante nobo di FAVI,cu
desde awe lo cuminsa colecta cerca su donadornan
FAVI ta termina e articulo aki, stimulando abo pa bira un donado di FAVI y
aporta na e accion di donacion. Pa mas informacion con pa bo bira un
donado of pa cualkier otro informacion tocante di bista bo por jama oficina di
FAVI na telefoon 582-5222 of 582-5051 entre 8or am te cu 5or pm.


text:
Durante e ultimo lunanan e campaña politico pa e eleccion di 22 di September 2017 a haya e mesun dimension cu e campaña anterior di 2013, caminda un y tur por mira con Gabinete Eman a bolbe cuminsa uza fondonan y henter e aparato di gobierno pa nan meta politico, esta di trata di cumpra e consenshi di e pueblo Arubano.
Patronahe politico
Den un forma hamas bisto e gobierno aki a cuminsa spart cu contractnan di trabao di 3 te 6 luna, coordinadornan cu AVP-diploma a bira ambtenaar, tambe diripiente despues di 8 aña tur promocion di ambtenaarnan a bira posibel, contractantnan a haya trabao bon paga di 27 mil florin pa luna pa haci propaganda pa AVP riba facebook, partimento di asfalt, klinkers y luz di caya diripiente a bira posibel pa henter Aruba etc. Tur e patronahe politico aki ta wordo haci, mientras cu no tin e fondonan aloca den e presupuesto di 2017. Pero Mike Eman y su ministernan no ta ni preocupa, ya cu nan adagio ta “wie dan leeft, wie dan zorgt”. Pues laga e gobierno proximo busca un solucion pa e bagamunderianan aki. Den e forma iresponsabel di pensa di partido AVP esaki por ser logra solamente por medio di un presupuesto supletorio , cu lo mester ser trata promer cu fin di aña.
Presupuesto supletorio 2013
Sin duda algun cu tur e fechorianan aki cu placa di pueblo tambe a ser haci durante henter e campaña pa eleccion 2013 y tabata hustamente e gobierno di AVP aki mes cu a gana e eleccion mester a sinta riba nan blaar y a busca e solucion facilmente door di entrega un presupuesto supletorio na Parlamento di Aruba. Despues cu e presupuesto aki a ser aproba door di e 13 marionetanan den Parlamento, Algemene Rekenkamer a presenta e Cuentanan Anual (Jaarrekening) 2013 y aki por mira den nan rapport cu den total un suma di 64.4 miyon florin a ser surpasa (“overschrijding”) den presupuesto 2013 y esaki den e diferente ministerionan.
Abuso di fondonan publico
Esaki un biaha mas ta un muestra palpabel cu AVP ta un partido sin escrupulo y sin gevoel, ya cu nan ta campaña cu placa di pueblo y cu no ta importa nan cu e ladronicia aki lo haci e buraco financiero di nos pais mas grandi, basta cu nan gana eleccion y asina nan por sigui cu nan fechorianan.
Por conclui cu pa e eleccion di September proximo e makinaria berde lo sigui abusa cu e fondonan publico y finalmente e cuenta di tur e patronahe politico riba custia di pueblo lo ser presenta den e presupuesto supletorio 2017. Pues ta bisto cu fuera di tur nan sponsornan miyonario, Pais Aruba un biaha mas ta paga pa e campaña miyonario 2017 di AVP.


text:
Nos invitado den e programa aki ta Sra. Violetta Rosario-Cicilia. Un persona ku tabata hopi konosi den e mundu di enseañsa i tambe riba e tereno di musika. Nos a kombersa kune tokante su infansia, enseañsa i tambe musika.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Voiletta Rosario (Juffrouw Jeta)
Nos invitado den e programa aki ta Sra. Violetta Rosario-Cicilia. Un persona ku tabata hopi konosi den e mundu di enseañsa i tambe riba e tereno di musika. Nos a kombersa kune tokante su infansia, enseañsa i tambe musika.


text:
Amazon cu storia gratis pa mucha di tur edad
Amazon ta duna acceso gratis na buki y storia pa mucha y studiante di tur edad: “Tanten cu scol ta cera, nos ta habri”.
Audible Stories ta un servicio di e compania Amazon cu ta ofrece un coleccion di centenares di buki y storia den seis (6) diferente idioma: ingles, spaño, frances, aleman, italiano y hapones.
“Storia ta yuda. Un storia ta entretene, educa y ta tene e mente hoben y activo.” e compania a subraya, y pa e motibo aki ta ofrece muchanan rond mundo acceso gratis na su servicio durante e crisis ocasiona pa e coronavirus (COVID-19). Esaki pa yuda e mucha y e hoben pa sigui soña y sigui siña.
Scucha e storianan gratis via bo computer, laptop, telefon of tablet via e siguiente link:
Coronavirus y enseñansa na Aruba
Pa cualkier pregunta of informacion oficial relaciona cu Enseñansa na Aruba durante e crisis ocasiona pa e coronavirus (COVID-19), acudi na nos website:


text:
Kolekshon antropológiko di NAAM
Entre e tesoronan ku NAAM tin mag di warda tin kolekshonnan di e promé habitantenan di islanan di Antia, sinku mil aña pasá, pero tambe di partinan di poblashon ku a yega despues, for di Afrika, Europa i Asia. E ophetonan aki por varia di tamaño entre un boton i un piedra di molina. Kada opheto to wòrdu registrá. Despues di a saka su portrèt e ta wòrdu hinka den e banko di dato i ta keda wardá den e depósito òf ta wòrdu fiá. Miéntras e kolekshonnan arkeológiko tin vários orígen, e herensia antropológiko ta konsistí pa mayoria di e aproksimadamente 3000 ophetonan di kultura Afrokaribense, ku a keda kolektá dor di pader Paul Brenneker i Elis Juliana (mira Kolekshon Antropológiko, aki bou).
Kolekshon Antropológiko
Na mitar di siglo 20 pader Paul Brenneker, un pastor Hulandes, a kuminsá investigá kultura lokal, ku atenshon spesial pa kantika i historia. Den añanan sesenta e la risibí yudansa di artista i investigadó Elis Juliana. Huntu nan a bishitá un par di shen ansiano na Kòrsou i Boneiru, komo fuente riku di informashon tokante kultura lokal, filosofia i arte.


text:
ATIA a tuma nota di e preocupacion cu ta reina den nos comunidad encuanto e cantidad di atraconan cu a tuma lugar ultimamente. Casi diariamente por lesa den medionan di comunicacion di caso di atraco, y awor tambe atraconan na residencianan. ATIA ta aplaudi e manera cu e casonan aki ta wordo soluciona dor di nos cuerpo policial, pero mester evalua kico ta e origen di e aumento den e ultimo lunanan aki. Tanten cu no deal cu e origen di e problema adecuadamente, e resultado lo ta uno meramente temporario.
ATIA ta urgi pa medidanan mas drastico pa garantisa proteccion di nos pueblo. Den pasado caba, ATIA a boga pa nos leynan wordo adapta pa duna mas autoridad na instancianan judicial pa ehecuta esaki eficientemente.
Un di e sugerencianan di ATIA den pasado, tawata pa hisa castigo pa esnan cu ta carga arma y hasta a pidi un condena minimo si un hende ta carga un arma ilegal. Tin e sentimento general cu hopi hende ta cana rond cu arma ilegal y no ta basila pa usa e armanan aki pa comete crimen.
Den e presentacion na Parlamento e siman aki, Kuerpo Policial di Aruba a revela cu e di dos grupo mas grandi di atracadornan envolvi den e casonan di atraco anja pasa y e grupo di mas grandi e anja aki ta personanan cu ta drenta legal na nos isla. ATIA ta di opinion cu nos mester frena personanan ilegal na Aruba. ATIA a tuma nota di e taskforce cu ta ensera varios departamento necesario den e proceso di detencion y deportacion di ilegalnan, cual riba su mes ta un iniciativa positivo, pero mester tuma medidanan mas drastico y control mas severo na e costanan di nos isla pa ilegalnan no drenta nos isla via lama. Tambe control severo pa evita cu personan ta drenta cu pasport legal pero documentonan falso via aeropuerto, comete nan actonan criminal y despues no por identificanan.
Criminalidad ta afecta nos pueblo y nos economia directamente, pa e motibo aki, ATIA ta di opinion cu solucion di e asunto aki merece di ta prioridad pa Gobierno. Ta necesario pa tuma accionan necesario, adapta nos leynan y hasi e inversionan necesario pa combati e ola di criminalidad aki. Henter nos comunidad mester aporta na soluciona criminalidad ariba nos isla, como ciudadano tambe nos mester ta atento pa actividad sospechoso, raporta esaki na e instancianan indica pa tuma accion y coopera cu polis pa asina di nos banda tambe contribui na un Aruba mas sigur.


text:
ORANJESTAD, Aruba: E ekipo di Cuerpo Policial, esta “Tourism Oriented Police” (TOP), cu ta ex Visibility Team O’stad, a sigui cu nan accionnan riba caya, manteniendo ordo y siguridad den centro di Oranjestad.Nan trabou di prevencion ta intensifica na momento cu tin barco crucero mara den waf, di cual ta evita cu e turistanan cu ta bishita Aruba no haya nan mes confronta cu incidentenan menos agradabel. Entre dia 25 di September te cu 9 di October, e Polisnan a constata hopi molester di bagamundo (landloper).
Riba dia 25 di September T.O.P. team tabata banda di Paddock unda cu a topa e bagamundo R.F., kende tabata drumi dilanti e localidad. A lant’e y a core for di e sitio.
E siguiente dia tabatin control pa cu e formacion di Gobierno dilanti Gabinete di Gobernador. Cerca di e cas di gobernador di Aruba T.O.P. team a mira e conoci “Preke” drumi riba trottoir. A hib’e cas pa preveni problema.
Riba dia 27 di September a tene control banda di Censo en conexion cu e resultado final di eleccion. A controla banda di e Gate principal 3 di APA door, unda cu tabatin 2 barco den waf, Zenith y Carnival Vista cu 6200 pasahero. Den Koningstraat nan a para chauffeur N.C. coriendo sin keuringskaart valido. Tambe a controla A.P., kende tampoco tabata core cu un keuringskaart valido den auto.
A sigui controla den e areanan di Aruba Port Auhtority main gate nummer 3”, Royal Plaza , Arubus en Arutram,“Mainstreet” Havenstraat, Royal Plaza, L.G.Smith Boulvard, Nikky Beach, Kennedy School, Linear Park, Parkeerplaats Arubus, Paardenbaaistraat y cercania.
E siguiente dia T.O.P. team a bay den Ranchostraat na altura di Kowloon Restaurant unda cu un bagamundo tabata purbando di horta un airco. Na e sitio nan a topa cu bagamundo A.R. cu un trapi hortando un airco. Segun R. e tabatin autorisacion di L. A core cun’e for di e sitio.
Dia 2 di October den e area di Plaza Daniel Leo, T.O.P. Team a mira un homber cu un maleta preto yena cu paña nobo di “Dolce & Gabana”. E homber tabata papia cu 2 persona y purbando di bende e pañanan. A acerca e homber di inicial R.B. kende tabata un turista di Merca y tabata kedando na un hotel den centro. El a bin cu e pañanan desde Merca como muestra. R.B. ta doño di un tienda di paña na Miami. T.O.P. a papia cun’e y a bis’e cu e no mag di haci esey asina riba caya y sin permiso. El a compronde.
Den area di Carlos & Charlies a topa cu e bagamundo SKY riba e parkeerplaats hunto cu 2 otro bagamundo y nan tabata uzando droga den e hoki. A papia fuerte cu e 2 bagamundonan y core cu nan di e sitio. Mirando cu e hoki tabata vies, a bisa SKY p’e haci limpi y di biaha el a cuminsa haci esaki.
Riba dia 4 di October pa 10:00am banda di e Maingate di APA tabata druk cu turista, pa cual a avisa SKY p’e no core cu su bais entre turistanan. A core cun’e for di e sitio pa e no molestia turista. E control a continua y pa 2:00 PM a topa cu e conoci bagamundo R. cerca di Arubus tabata mendiga, unda a papia cun’e y core for di e sitio.
Dia 5 di October T.O.P. a tene control banda di Paddock nan a topa cu e conoci bagamundo R. drumi y a core cun’e for di sitio. A sigui tene control den e area y tambe banda di Linear Park. Nan a ricibi yamada cu banda di Victoria Secret cu un bagamundo tabata haci fastioso. Na yegada a topa cu R.K.G., unda cu un empleado di Victoria Secret a informa prome cu no ta prome biaha e bagamundo ta haci molester. A papia duro cun’e y core for di e sitio.
E siguiente dia un biaha mas a tene control entre 9:30 pa 11:30 AM pasobra tabata druk di turista y e team di T.O.P. a core banda di e Maingate di APA, area di Diamonds International y Markthallen. Banda di Carlos & Charlies a topa cu e bagamundo R. y e tabata cana cu un clechi blanco y hemchi blanco. Pero na momento cu tabata papia cun’e, a ripara cu e tin un cuchiu. T.O.P. a papia fuerte cun’e y a bis’e cu e no mag di cana riba caya cu un cuchiu.


text:
Judoka Sophia Petrocchi a cay venci den su pelea contra Elizabeth Garcia di Mexico den e Panam Games
E hoben judoka, Sophia Petrocchi a debuta awe diabierna den e Weganan Panamericano Lima 2019. E atleta di Aruba a cay den un poule basta pisa cu prome Elisabeth Garcia, multiple campeon di Mexico pa despues si e gana den e di dos buelta e bringa contra e campeon Olimpico di Brazil, Rafaela Silva.
Mester bisa cu e pelea contra di Garcia, Sophia a inicia bon unda na dos occasion e la logra benta e Mexicana abou pero no a logra gare bon. Den un descuido, e Mexicana Garcia ta logra gara Sophia bon y asina tira Sophia abou pa un puntuacion maximo cual den judo ta un Ippon.
Pa Sophia e experiencia Panamericano sigur tabata uno bon, e lo sigui traha mas duro pa e proximo competencianan. Mas cu claro e deseo di yega un bes mas e Weganan Panamericano y Weganan Olimpico ta den su mente y lo bay traha duro pa realisa nan.
Exito Sophia.


text:
SmartPass
Ku SmartPass di ABC; bo ta biaha fásil, lihé i sigur. SmartPass ta parse un tarheta di krédito. Bo ta paga riba konvoinan di ABC sin kòrda ku mester kana ku sèn kèsh.
Pasahero
E SmartPass akí ta pa tur usuario di ABC.
E tarheta ta rekerí identifikashon di kliente pa registra i e por uz’é riba tur ruta.
Mas ku ún persona por uza e tarheta na mes momentu i repetidamente te ora e saldo kaba.
65+
E SmartPass akí ta solamente pa klientenan 65 Plus.
E tarheta ta rekerí identifikashon di kliente i e por uz’é riba tur ruta.
Por uza e tarheta repetidamente te ora e saldo kaba.
E karchi akí ta personal; no ta pèrmití otro persona hasi uzo di dje.
Stap 1 Registrá
Registrashon ta nesesario tantu pa e SmartPass Pasahero komo e 65+, komo nan ta rekerí informashon di kliente.
Aktualmente registrashon ta sosodé solamente na ofisina prinsipal di ABC na Industrieterrein Buena Vista z/n di djaluna pa djabièrnè entre 07:30 - 12:00 i 13:00 pa 16:00. E persona tin ku akudí na ofisina di ABC na Buena Vista, kaminda lo tuma su datonan personal i tambe saka un potrèt. Den e kaso di un tarheta 65+ i e lo keda produsí al instante.
Stap 2 Rekargá
Pa por sigui hasi uso di e SmartPass mester rekarg’é. Aktualmente por rekargá na Terminal Punda, Terminal Otrabanda i na nos ofisina prinsipal na Buena Vista, ku un mínimo di ANG. 5,-. Pronto nos lo amplia e puntonan di rekargo, pa asina fasilitá tur usuario aún mas.
Stap 3 Pasa karchi (Swipe)
Ku e SmartPass por paga riba konvoinan di ABC sin kòrda ku mester kana ku sèn kèsh. E sistema lo retené e informashon akí den su memoria i na momentu ku pasa e tarheta dilanti e SmartPass reader na entrada serka e shofùr, e mashin mes ta lesa e informashon den e tarheta i outomátikamente e ta dedusí e balor di e kareda.
Pa registrá pa un SmartPass yena e formulario riba e pagina aki òf tuma kontakto ku nos pa mas informashon na number di telefòn 724-4222.
SPAR I TROKA ‘1 2 3 FÁSIL SERKA AUTOBUSBEDRIJF CURAÇAO!
Transporte públiko a bira mas fun, ku bo Smartpass i Fun Miles.
Bo por spar i Troka den 1 2 3 paso fásil:
1. Rekargá bo Smartpass
2. Spar i troka Fun Miles
3. Kue konvoi fásil i sigur
Miembronan di Fun Miles por tantu spar komo troka miles ora nan rekargá. Ora di spar, bo ta risibí 1 Fun Mile pa kada 2,50 ku bo ta gasta. Òf por troka Fun Miles tambe pa e montante di saldo deseá. “Ken di ku Sabí no por ta Fun?”
Kumpra bo Fun Miles na nos sentro di informashon na Punda, Otrobanda of na nos ofisina prinsipal na Buena Vista pa bo no keda afo di e fun! Pa mas informashon di e tarheta di Fun Miles, bishita nan wepsait www.funmiles.net


text: KRALENDIJK – Mal notisia pa Aruba Boneiru i Kòrsou, durante temporada di fakansi, dianan di fiesta binidero (Pasku i fin di aña). Hulanda no ta duna konseho pa biahamentu pa eksterior. Esaki ta loke ’Outbreak Management Team’ (OMT), a bisa. Nan ta un grupo di eksperto ku ta konsehá gobièrnu Hulandes durante e temporada di krísis di Corona. Nan a menshoná ku e temporada di verano (zomer) ku a pasa, spesialmente hóbennan, a regresá for di fakansi den eksterior infektá ku Coronavírùs. OMT ta premirá ku esei ta bai ripití e fakansi di e temporada binidero, i pa e motibu aki, nan ta evitá pa e situashon bolbe pasa. E siman aki minister presidènt Mark Rutte, ta presentá medidanan nobo na Hulanda. Último periodo Hulanda a konosé enormemente hopi kaso di Coronavírùs, i ta sigur ku nan ta bai pone mas medida pa evitá plamamentu di e vírùs menshoná na gran eskala. OMT ta pidi gobièrnu pa no konsehá niun hende pa biaha pa eksterior fakansi binidero. Si esaki bira e kaso, e ta nifiká sla mas fuerte pa ekonomia di e islanan; Aruba, Boneiru i Kòrsou. Hopi hotèl i negoshinan ku ta dependé di e sektor turístiko ta pasando den situashon fastioso, debí na e pandemia kousa pa Coronavírùs. Si ménos Hulandes bai pasa nan fakansi na e islanan ABC, sigur e ta perhudiká e situashon aun mas.


text:
Ayudo profeshonal
E kolaboradónan di Guiami ta profeshonalnan entrená ku a base di un protokòl estrikto ta hasi e dununsianan transparente. Nan ta funshoná na manera di bisa komo frontoffice. Nan ta duna konseho i ta ofresé sosten den tur forma di violensia públiko i maltrato di mucha na tantu víktima, outor, miembronan di famia, personanan den banda komo profeshonalnan.
Dependiendo di e denunsia ta sigui konseho, ayudo òf sosten. Tin bia ta realisá esaki den kooperashon ku diferente organisashon di ayudo riba e isla. Di e forma akí ta ofresé ayudo personalisá.
Quote di e funshonario di e punto di notifikashon:
‘Ta guia bo den e bon kaminda’
Kadena di ayudo Guiami ta un inisiativa di entidat públiko Komunidat i Kuido i ta traha huntu ku;
- Centrum Jeugd en Gezin
- Zorg en Jeugd Caribisch Nederland
- Zorg en Veiligheidshuis
- Voogdijraad CN
- Korps Politie Caribisch Nederland
- Bureau Slachtofferhulp
- Openbaar Ministerie
- Mental Health Carribean
- Integrale Wijkaanpak
- Maatschappelijke Ondersteuning en Arbeid
- Stichting Reclassering
- Stichting Krusada
Guiami ta un inisitativa di entidat públiko den kooperashon ku ministerio di VWS.


text:
Despues di e anunsio di oumento di e kantidat di buelo for di Merka pa Boneiru, ku orguyo Tourism Corporation Bonaire (TCB) ta yama bon biní na un oumento di e kantidat di buelo for di Amsterdam pa Boneiru ku KLM.
Miles Mercera, CEO di TCB: “Ku anhelo nos ta wardando riba e temporada di wenter binidero i miéntras nos ta sigui traha riba rekuperashon di nos industria di turismo, ku brasa habrí nos ta yama bon biní na e buelonan èkstra. No tin ningun motibu pa no bishitá Boneiru durante e wenter akí.”
Entre 15 di desèmber 2021 i 14 di yanüari 2022 KLM a plania 15 buelo èkstra for di Amsterdam pa Boneiru ku un avion B772.
E buelonan ekstra ta planiá komo lo siguiente: entre 15 di desèmber 2021 i 12 di yanüari 2022 tin un buelo èkstra riba djaluna i djárason. Riba djadumingu 26 di desèmber 2021 tin un buelo èkstra i entre 17 di desèmber 2021 i 14 di yanüari 2022 tin un buelo èkstra planiá riba djabièrnè.
Pa mas informashon bishitá wèpsait di KLM: www.klm.com


text:
patrick sydow
-
Buenos Aires 2018
Patrick y Nick ta perde di e duo Frances
Patrick Sydow y Nick Hardt ta perde di e duo Frances, Gaston/Tabur Despues di a gana nan prome wega den…Read More »
-
Buenos Aires 2018
Patrick y Maktsaria a cay venci
Patrick Sydow di Aruba hunto cu su partner den Mixed Doubles, e tenista Makatsaria (Georgia) a cay venci contra e…Read More »
-
Buenos Aires 2018
Patrick ta elabora riba su weganan na Buenos Aires
Tenista Patick Sydow ta elabora riba su wega contra Merca unda e la cay venci den tres set. Tambe hunto…Read More »
-
Buenos Aires 2018
Victoria den Dobbel di Tennis
Tenistanan Patrick Sydow y Nick Hardt(DR) ta logra victoria den dobbel den e Youth Olympic Games 2018. Despues di a…Read More »
-
Buenos Aires 2018
Tenista Patrick Sydow a debuta den tremendo forma
Tenista Patrick Sydow a debuta den tremendo forma den e Weganan Olimpico Hubenil Buenos Aires 2018. Ora bo kier logra…Read More »
-
Buenos Aires 2018
Patrick y Giannon tambe ta cla
Patrick Sydow y Giannon Eights tambe ta cla pa e Weganan Olimpico Hubenil Buenos Aires 2018. Ayera diaranzon e dos…Read More »
-
Buenos Aires 2018
YOG: Patrick Sydow Tennis
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan proximo…Read More »


text:
Geplaatst op 12 September 2019 dor di Ministerio Tráfiko, Transporte i Planifikashon Urbano
Willemstad – Minister di Tráfiko, Transporte i Planifikashon Urbano, sra. Zita Jesus- Leito ta anunsiá ku Gobièrnu a yega na un solushon duradero pa loke ta trata mantenshon, den e kaso aki muhamentu, di matanan den área públiko.
E vegetashon, esta nos matanan den área públiko tin un ròl hopi importante pa nos komunidat. E ta soru pa entre otro regulá temperatura, ofresé un habitat na flora i fauna, produsí oksígeno i tambe promové salubridat públiko tantu físiko komo mental. Sinembargo por a tuma nota ku nos matanan den área públiko pa último tèmpo no tabata risibí e mantenshon di kustumber. Banda di esaki e temperatura ku nos isla a konosé durante e último simannan tabata hopi funesto pa sobrebibensia di e matanan aki.
Gobièrnu a kai atras ku muhamentu di mata pa motibu di introdukshon di prosesonan finansiero nobo, kual a trese tardansa pa por duna enkargo na esnan konserní pa ehersé e tarea di mantenshon di e matanan.
Minister Jesus-Leito a traha inkansablemente pa logra un solushon pa ku e situashon aki. E solushon ta enserá ku esnan konserní ta risibí enkargo di Gobièrnu pa durante un periodo definí por ehèmpel 1 aña pa mantené e matanan. Ántes esaki tabata sosodé mensualmente. Di e forma aki por sigurá ku mantenshon di e matanan ta tuma lugá riba un base regular i duradero. Ya kaba por nota ku na diferente área tin kompanianan ta ehersiendo e trabounan di mantenshon nesesario na e matanan den área públiko.
Minister Jesus-Leito ta satisfecho ku Gobièrnu a yega na e solushon aki i ta hasi un apelashon na komunidat pa huntu nos ban kuida tur loke ta forma parti di nos áreanan públiko.


text:
Cifrasnan ta sigui indica aumento di casonan di covid-19 na Aruba.
ORANJESTAD, 28 november 2020
Segun resumen di awe 16 persona a recupera, a registra un total di 25 caso nobo di Covid-19, di cual 3 ta no-residente, cantidad di testnan ehecuta ayera ta 449 'positivity rate' local riba dia di awe ta 14%).
Activo tin awe un total di 124 caso, cantidad di fayecido relaciona cu Covid-19 ta na 45.
Hospital ta informa cu tin un total di 7 persona interna di cual 2 ta den Cuido Intensivo y 5 isola riba piso general.
E momento ta awor.
Comunidad mester ta mucho mas alerto awor cu casonan ta subiendo atrobe.
Nos no mester warda te ora cu e casonan cuminsa aumenta drasticamente atrobe pa cuminsa cuida nos mes mas.
E momento ta awor.
Evita pa ta den gruponan di hende, evita aglomeracion, mantene distancia di 1.5 meter di otro, laba man mas frecuentemente of uza handsanitizer y es cuta malo porfabor keda cas y yama dokter di cas pa por test.
E momento pa tuma accion ta awor. Aruba ta conta cubo!


text:
Kala
Kala ta un pasapalu típiko di Kòrsou trahá prinsipalmente di bonchi wowo pretu. E ta un pasapalu hopi gustá pa su tekstura úniko i un sabor pikante.
A pesar di ku e ta hopi fásil pa traha, e preparashon ta eksigí tempu i dedikashon. Den e video aki Eli Felisia ta bai kompartí detayadamente kon por traha un dushi kala ku solamente 6 ingrediente.
Loke bo ta bai siña ta:
- E importansha di un bon preparashon promé ku bo traha e kala
- Kiko ta e téknika pa traha un kala di tekstura suave i di bon sabor
- Kua ta e método ku bo por usa pa evitá ku bo kala ta bira muchu vèt
Konosementu
- Pa por sigui e kurso akí no ta rekerí konosementu avansá di kushina. Tur paso ta ser spliká di un manera fásil i komprendibel
Kurso aki ta inkluí
- Video ku durashon di 07 minüt i 17 sekònde
- Akseso ilimitá na video
- Akseso via selular i kòmpüter


text:
Categoria:Gran Premio di superbike di Assen
Pagine nella categoria "Gran Premio di superbike di Assen"
Questa categoria contiene le 29 pagine indicate di seguito, su un totale di 29.
G
- Gran Premio di superbike di Assen 1992
- Gran Premio di superbike di Assen 1993
- Gran Premio di superbike di Assen 1994
- Gran Premio di superbike di Assen 1995
- Gran Premio di superbike di Assen 1996
- Gran Premio di superbike di Assen 1997
- Gran Premio di superbike di Assen 1998
- Gran Premio di superbike di Assen 1999
- Gran Premio di superbike di Assen 2000
- Gran Premio di superbike di Assen 2001
- Gran Premio di superbike di Assen 2002
- Gran Premio di superbike di Assen 2003
- Gran Premio di superbike di Assen 2004
- Gran Premio di superbike di Assen 2005
- Gran Premio di superbike di Assen 2006
- Gran Premio di superbike di Assen 2007
- Gran Premio di superbike di Assen 2008
- Gran Premio di superbike di Assen 2009
- Gran Premio di superbike di Assen 2010
- Gran Premio di superbike di Assen 2011
- Gran Premio di superbike di Assen 2012
- Gran Premio di superbike di Assen 2013
- Gran Premio di superbike di Assen 2014
- Gran Premio di superbike di Assen 2015
- Gran Premio di superbike di Assen 2016
- Gran Premio di superbike di Assen 2017
- Gran Premio di superbike di Assen 2018
- Gran Premio di superbike di Assen 2019
- Gran Premio di superbike di Assen 2021


text:
ORANJESTAD — Futuro di cuido pa adictonan ta colga na un hilo atrobe. Trahadornan riba contract na Fundacion pa Maneho di Adiccion Aruba (FMAA) ta bisa cu a kita 15 di nan y cu tin 15 mas pa bay, poniendo basicamente gran parti di e operacion riba su lomba. Sinembargo, oficina di minister di Husticia Arthur Dowers ta indica cu den proximo dos siman lo bay reconsidera retironan aki.
Un trahador cu kier keda anonimo ta duna di conoce cu su persona y cantidad di otro trahador, entre nan cu contract vigente te cu 2016, a wordo manda cas. Ta trata specificamente di trahadornan riba edad di 60 aña y esnan cu a drenta ultimo den FMAA.
‘Double trouble’
Trahadornan aki tabata traha den staf medico di FMAA, of tabata trata clientenan ‘double trouble’, pues cu adiccion y problema mental, pero tambe tabata duna les di musica den entre otro e cas pa clientenan femenino of duna les di arte of deporte. “Net e hendenan aki a wordo tuma pa hiba cuido di adictonan dilanti, locual poco poco tabata logrando. Kitando nan for di trabou ta trece FMAA bek na comienso”, asina e trahador ta splica.
Hendrik Tevreden, cu tambe ta traha na FMAA, ta conta cu ayera mainta minister Dowers a duna di conoce cu e lo bay re-evalua e retironan aki un biaha mas, aunke cu tin un grupo cu con cu bay bin lo mester bandona FMAA. Evaluacion aki lo bay tuma dos siman, y despues lo bay bek pa laga trahadornan di FMAA sa. For di oficina di minister Dowers a haya confirmacion cu esaki en berdad ta e caso. Ambos Tevreden y e trahado anonimo ta bisa cu e trabou lo bay mester wordo tuma over pa hendenan cu tabata caba den vaste dienst pero cu den hopi caso ta malo na cas pa hopi tempo.
E trahado anonimo ta bisa cu e tin miedo cu net e clientenan ‘double trouble’, cu ta esnan mas problematico, lo haya nan mes riba caya atrobe. Trahadornan ta mirando riba propio iniciativa awor con nan por keda yuda e grupo di adictonan aki y tene nan for di caya. Tevreden di su banda ta premira situacionnan den por ehempel un trahador lo bay mester cuida 20 cliente durante un shift di anochi.
Tabatin un demostracion planea pa awe mainta, pero mirando e promesa di e minister pa wak kico por haci a pone esaki un banda. “Pero si nos no tende nada aki dos siman, nos lo haya nos mes forsa pa tuma accion”, asina Tevreden ta duna di conoce. No por a haya contacto cu directiva di FMAA pa un reaccion.
Eror administrativo
Fin di april ya caba a hera kita alrededor di 40 trahador na FMAA den cuadro di corta gasto di gobierno cortando contractant den aparato gubernamenal. Tempo aya a mustra minister riba hecho cu trahadornan aki nan contract ta asina bon hinca den otro cu si nan hiba gobierno corte, nan lo gana e caso. Na april contractantnan a haya di compronde finalmente cu solamente 10 di nan cual contract lo caba of cu a yega edad di 60 aña lo wordo kita. Retiro di 40 trahado lo tabata accidental, pa via di un eror administrativo.
Autor: Ariën Rasmijn


text:
Diamars anochi 17 december 2019 den Piedra Plat Entertainment Center a tuma lugar e Ceremonia pa entrega di Certificado di Club Licensing 2019-2020 na e teamnan miembro di Arubaanse Voetbal Bond (AVB) cu a cumpli cu e rekisitonan basico pa obtene esaki. Y tambe a celebra clausura di anja cu un sabroso catering y cu musica di gaita Grupo Autentico.
En total 25 team miembro di AVB a ricibi nan Certificado di Club Licensing incluiendo nos equipo S.V. Arsenal cu a ser representa pa Sr. Pedro Morillo-President,Sra. Natalie Morillo-Vice-President y Sr. Eldred Morillo-Secretario General.
Na e occasion aki tabata presente Sr. Jonathan Martinez (Head of Professional Football Development di Concacaf) y Sr. Cristhian Tonelli (Professional Football Development Supervisor di Concacaf),cu a haci entrega di e Certificado na cada Club miembro.
Directiva di S.V. Arsenal ta gradici un y tur pa e esfuerso haci y obtene nos Licencia pa Campeonato 2019-2020.
Saludos deportivo…


text:
Gobierno cu compania sin ‘businessmodel’ pa refineria y nunca a funciona den indsutria petrolero
Parlamentario pa fraccion di AVP, ing Mike de Meza, a repasa e reunion di dialuna atardi caminda Prome Minister den un ‘bijeenkomst’ a bin duna informacion riba plannan cu tin pa futuro di e refineria.
Hunto c’un comision forma pa gobierno, a bin tuna informacion riba e ultimo desaroyonan relaciona cu e refineria na San Nicolas loke mas tanto a mustra riba un tipo di campaña electoral cu a inicia pa pasrtido MEP siman pasa.
Parlamentario de Meza a mustra cu Prome Minister a papia di ‘request expresion of interest’ di dos compania cu ta interesa den reapertura di e refineria caminda nan dos lo complenta otro den e proyecto aki.
Mike de Meza a sigui mustra cu Prome Minister a papia di un compania cu tin e nomber di Quantum LLC y e otro ta carga nomber di Eagle caminda un ta pa e refineria y e otro ta pa e L&G.
E miembro di fraccion di AVP a sigui mustra cu pa loke ta e compania Quantum LLC, Prome Minister a informa cu e compania aki a busca dos consorcio aki na Aruba pa haci invercion den refineria di San Nicolas.
“Ora cu nos a bay busca informacion riba e consorcio aki, nos a bin ripara cu esaki ta un consorcio di spirito ya cu e no ta existi caminda por a mira cu e compania aki a lanta un compania na Texas, Merca cinco luna pasa cu yama Quantum Consorcium Aruba Texas.
Investigacionnan haci ta mustra cu e compania aki ta conoci como ‘po-box company’ cu ta un compania cu ta huur un sala den un edificio, caminda tin un serie di companianan registra na mesun adres aki.
Esey caba pa cuminsa, ta mustra cu e cos aki no por ta serio y otro cos ta cu ora scucha e storia di Prome Minister Evelyn Wever Croes y su comision, anto e ora por mira realmente cu e hendenan aki di berdad no sa di kico nan ta papia.
Nan a bisa cu e refineria lo haya un inversionista cu ta Quantum LLC cu lo bay inverti 3.5 biyon dollar den dos aña den e refineria di San Nicolas y cu esaki lo contribui grandemente na e GDP, papiando di 9% otro aña y na aña 2022 un 20% y despues di esey 11%, cu lo bay crea 2000 cupo di trabou y cu lo yuda baha prijs di gasolin, awa y coriente na Aruba.
Ora cu fraccion di AVP a haci preguntanan na miembronan di e comision y Prome Minister, ken e compania aki ta y kico ta su ‘core business,’ nos a haya como contesta cu e compania aki ta uno di telecomunicacion, pues specialisando su mes riba e tereno ey, e no un compania di telecomunicacion cu nos conoce manera Setar pero simplemente ta haci algun proyecto pa companianan cu ta den e industria di telecomunicacion y tambe nan ta den e industria electrico caminda nan tin solarparks.
Riba nos pregunta si e compania aki a yega di opera un refineria of ta doñas di un refineria, riba su mes of den un consorcio, e contesta cu nos a haya tabata no y nunca e compania a opera un refineria y nunca tabata doño di un refineria.
Esey mesora ta mustra esnan cu conoce e industria aki cu a storia cu e comision y Prome Minister a bin bende den Parlamento, ta un storia irealistico.
Riba otro preguntanan cu a wordo haci na e comision y Prome Minister, por a conclui cu realmente nan no por a duna informacion concreto ya cu nos tabata kier a sa ta ki tipo di business model e refineria aki lo tin y kico nan ta premira, tambe kico refineria di Aruba mes ta pensa di esaki.
E contesta cu a wordo duna tabata cu nan tampoco a haya e businessmodel di e compania aki anto e ora a lanta e pregunta ta con serio bo por ta anto? Kico ta bay firma c’un compania cu nuna a traha den e industria petrolero, cu nunca tabatin un refineria, nunca tabata parti di un consorcio cu tabatin un refineria .
Pero awor ta bin bisa cu e compania aki ta bay inverti un suma di 3.5 biyon dollar den e refineria di Aruba pero nan no tin un businessmodel pero e ora mesora a core bisa cu awor cu nan firma MOU, nan lo sinta y wak e detayenan di e businessmodel aki.
Pues un compania cu no sa nada di industria di petroleo, cu no tin reservanan di crudo, cu no tin posnan di crudo, no tin un mercado cu cual nan ta bende nan productonan y nunca a produci productonan petrolero, ta bin bende gobierno un storia cu e ta bay inverti 3.5 dollar den refineria di Aruba.
Esaki ta tipo di storianan cu nos ta yama “fly by night” ya cu ta storianan cu ta wordo crea y si bo tin un comision cu realmente sa kico ta trata e industria aki, kico e ta tuma pa inverti den un refineria, kico ta un business model, mesora lo prik dor di esaki y ta pone e hendenan aki un banda,” Parlamentario Mike de Meza a declara.


text:
HUNTO NOS TA RECUPERA
“Aruba a uni pa enfrenta e retonan di mas grandi di e pandemia y awe nos ta surpasando nan”
Dialuna 14 di juni durante rueda di prensa di Gobierno, Prome Minister sra. Evelyn Wever - Croes conhuntamente cu Minister di Finansa, Economia y Cultura, sra. Xiomara Maduro, a presenta e situacion actual di recuperacion economico. Turismo te na e momentonan aki ta recuperando danki na e gran cantidad di turista cu a bin Aruba den e ultimo tempo. Luna di Mei a mira 70.000 turista cual ta un bon cantidad, sinembargo ainda no a yega 100%. Na e momento aki nos ta na 55%. Si e tendencia aki continua, lo cera e aña cu un recuperacion di 68% di nos turismo.
Recuperacion turismo crusero
Diaranson ultimo tabatin e prome barco crusero desde 15 luna pasa. 13 di maart 2020, e mesun fecha cu a constata e prome dos casonan di COVID-19 na Aruba, tabata e ultimo biaha cu tabatin un barco di crusero cu a yega Aruba y sali for di nos waf cu turista abordo.
Siman pasa ora cu e barco crusero a yega tabata un momento di emocion pasobra na momento cu a cera frontera no tabata sa ki dia lo bay bek na normalidad. Aworaki por bisa cu poco poco ta mira esaki.
Pa por a yega na e punto aki tin hopi protocol entre otro, hendenan cu ta vacuna so por ta abordo y nan ta haci test regularmente. Asina a constata cu despues cu e barco a sali for di Aruba, tabatin dos persona asintomatico cu tabata positivo. E personanan aki no tabatin ningun sintoma y pues cu chens minimo di pega un otro persona. Premier Wever - Croes a splica cu mes ora e protocolnan a wordo aplica pa minimalisa e riesgonan cu lo contribui na e exito cu turismo crusero por trece pa Aruba bek. E barco lo bolbe Aruba cada dos siman y cu esaki por bisa cu ta cuminsa bek cu recuperacion riba e area di turismo crusero.
Personanan ricibiendo subsidio y pakete di cuminda
A pesar di e bon noticianan aki, Aruba no ta na 100% di recuperacion turistico. E realidad ta cu tin 4000 persona cu a perde nan trabou duante di pandemia y cu ta ricibi Fase pa nan por purba yega fin di luna y cumpli cu nan gastonan. P’esey no por bisa ainda cu e crisis ta tras di lomba. Apart di esey 14.000 persona cu ta traha den sector priva ta depende di e subsidio di salario cu Gobierno ta duna e doño di trabou (loonsubsidie). Consecuentemente no ta tur hende ta cobrando 100% di nan salario ainda. Varios hende ta cobrando 60% ainda como cu segun doño di trabou ta pa motibo cu nan no a recupera completamente ainda.
Ademas, 1 den cada 5 ciudadano di nos Pais ta depende di pakete di cuminda di crus cora cu Gobierno di Aruba y Fundacion pa nos Comunidad ta tuma over otro luna.
Contribucion sector publico y semi publico
Pa locual ta e contribucion di solidaridad cu a pidi sector publico, tambe ta mira luz na final di e tunnel si e tendencia di crecemento economico continua. Continuamente ta evalua cuanto persona ta den Fase, Loonsubsidie y cuanto ta depende di pakete di cuminda, pa asina determina e momento cu por cuminsa kita e cortamento di salario riba empleadonan publico y semi publico y bay bek na 100% salario, Prome Minister a splica.
E realidad ta cu Aruba ta recuperando y enfoke di Gobierno ta riba e crecemento y pa crea mas cupo di trabou pa esnan cu a perde trabou, pa esnan cu no tin trabou y esnan cu kier otro trabou. Trabou cu salario digno pa trece stabilidad riba area laboral. Tin diferente desaroyo andando riba e area turistico, entre otro e proyecto di hotel na San Nicolas Secrets cu ta den acuerdo di ROP/ROPV. Tin mas desaroyo den colony y tambe negociacion andando pa loke ta e refineria. Banda di esaki tambe tin desaroyo na playa pa loke ta edificionan di Gobierno.
Pa resumi Premier Wever Croes a bisa: ‘15 luna pasa tabata e prome biaha cu a constata COVID-19 na Aruba. Mi tabata para tur anochi na television pa trece informacion y mantene e animo na halto. Mi tabata bisa: “This too shall pass”, Aruba a enfrenta retonan hopi grandi den pasado y a sa di surpasa nan. Awe por bisa cu hopi emocion y cu gran orguyo: “This too is passing”. Aruba a uni den e forsa, amor y stimacion cu tin pa nos pida baranca y enfrenta e retonan di mas grandi di e pandemia cu awe nos por bisa cu ta surpasando nan.
Ta duna danki na tur esnan cu a duna di nan parti pa Aruba ta unda cu nos ta para awo: frontliners, ciudadanonan, crisisteam y profesionalnan den Gobierno.’


text:
VVRP ya pa 45 aña no ta mantene kayanan na Schelpwijk Habitantenan ta sklama pa e tantisimo burakunan
VVRP ya pa 45 aña no ta mantene kayanan na Schelpwijk Habitantenan ta sklama pa e tantisimo burakunan
Kayanan di Schelpwijk unda bo mira te yen di buraku grandi.
Ta berdat ku drechamentu di kayanan a kue un forma serio for di aña 2003 i pa esei pueblo di Kòrsou den su totalidat ta gradisido pa esaki.
Pero mester pone kos den perspektiva si ya ku no por ta asina ku e kareteranan aktual den Schelpwijk ku a keda traha pa APNA den añanan 70 i pa kual kada kumpradó di tereno a paga nan parti pa e konstrukshon di e kareteranan aki ku no tin nigun instansha na Kòsou ku ta mantené esakinan ora ta nesesario.
For di e 45 i piku di aña pasá ei te ku awor VVRP a opta pa LUBIDA e habitantenan aki, fiel pagadó di belasten kompletamente i ta habitantenan mes mester saka nan sòm kon ta lapi e burakunan ku e konsekuensha ku awor kos a bai asina atras ku e lapimentu aki no ta yuda at all mas.
Habitantenna di Schelpwijk ta bati bèl i eksihí pa VVRP bin korihí e ngegligensha serio akji i drecha e burakunan aki den forma struktural sino aki par di tempu ta kaminda di tera lo tin den Schelpwijk ya ku e asfalt a garnan kompletamente i ta sakando burakunan grandi ku ta kousa daño i pronto eaksidente serio den kayanan KIWA, KLEKONCHI, (RING) , Klekonchi, Tapakonchi i tur sobra kayanan na nòmber di laman.
Ata e konstrukshon di labadó ku a traha den schelpwijk a tuma eternidat pa drechele di nobo ( pa kasi un aña no por a usa e kaya aki parti patras di kokolishi i te ahinddat e ta falta indikashonnan ku ferf plaku ku asfalt ta kaba i ta konstrukshon di heri tin tin einan.
Kon e stiuashon aktual a ser regla durante di e último 10 aña?
Habitantenan mes ta pone man na nan kurason i ta basha beton o ta pidi amigunan pone basha poko breu den e burakunan ku djis atrobe ta bolbe aparesé ya ku no ta asina ta solushoná e problema.
A bati bèl, yama, manda pueblo na palabra, skirbi den kòrant pero VVRP no ta ni rel ni trel i habitantenan di Schelpwijk ta eksihí awor pa VVRP drenta den akshon i skapa e kayananan aki ya ku si no dil k’e situashon awor maña e trabounan lo ta mas grandi i e gastunan sustansialmente inesesariamente mas karu.
VVRP manda un inspektor bin wak i no yena e burakunan so sino raspa e 10 meternan promé i despues di e burakunan aki i basha asfalt di nobo. Nos ta gradisi boso pa esaki.


text:
Herensia di sklabitut (2): Bulpes (2003)
Seri di Herensia Kultural
‘E sla ei ta kai mas duru, pa motibu ku e ta habri e kurpa na sanger’, asina Paul Brenneker ta skibi den ‘Sambumbu’. ‘Pa e tuma sla tabata mara e katibu na un sorto di trapi… ku su brasa- i pianan fo’i otro. Tin biaha tabata mar’é na un palu.’ Na e plantashi grandinan djárason tabata dia di kastigu korporal, pa via ku di pursi tur hende mester a mèldu e dia ei pa nan bin buska nan ransun. ‘Mi tata a konta nos, ku aki na algun shen meter for di Ronde Klip, bo por a tende lamento di e katibunan… Enando, enando! Esei ta nifiká pordon!’ asina Brenneker ta sita un hòmber di Bándariba. Notorio ta e kastigu, kaminda e katibu tabata haña un sla kada biaha ku shon trèk un huma di su sigá. Te ora e tira e kabitu afó. Hòmber, muhé i mucha, no tabata spar niun hende. Cornelis Goslinga ta konta den su buki ‘Een zweem van weemoed’ (‘Un sombra di nostalgia’) tokante romanse entre e katibu Matias i e muhé katibu Lenita. E neger kurpa grueso ku mester a sirbi di mandingo pa engendrá yu pa komèrsio di katibu nobo sigui, ta purba nèk shon; e ta hunta su kurpa ku un meskla di yerba. E manchanan kòrá na su kurpa e ora ei ta indiká ku e tin un enfermedat ku e por transmití seksualmente. Pero Shon Shaha ta deskubrí e kòmplòt i ta bai keha e pareha serka districtmeester. Katibu Matias ta risibí tres dozein di sutá riba su lomba ku e mester a wanta règt’. Ma ta resultá ku e katibu muhé, Lenita, tin kuater luna na estado.’ ‘Kiko ta importá?’ Shon Shasha a protestá ‘E ta mi responsabilidat. Dun’é un bon halá di sota.’ ‘Esei nos no ta hasi ku muhé na estado’, shon a haña pa kontesta. ‘E ora ei mi mes ta dun’é su bon halá di sota’, shon a menasá… Niun hende no a bisa nada mas i a manda tur e dos katibunan plantashi Sanrafé. E ora ei shon a duna òrdu pa su dos otro katibunan suta Lenita. El a manda esun mara e muhé, i a pusha bulpes den man dje otro.. ‘Mi n’ por, mi shon…’ e hòmber a lamentá. ‘Mi no por dal muhé.’ ‘Maldita sea”, Shaha a fulminá. ‘E ora ei mi mes ta hasié anto abo tambe ta haña, alm’i siboyo!’
Tabatin shon, segun Renkema na 1981, konosí den pueblo ‘pa nan forma kruel di trata’, pero tin tambe desendiente di katibu ‘ku ainda tin sintimentu di simpatia pa famia di nan shonnan di ántes i ku a keda biba den nan kurá, riba nan tereno’. Pa via di e trato ‘suave’ ei parse e katibu kurasoleño, segun algun historiador, tabatin mal nòmber riba merkado. ‘Kastigu ku sutá di zjuip no tabata tuma lugá na Kòrsou… ‘E kastigunan na kas tabata tuma lugá ku bulpes, pero masha poko biaha di un forma tantu eksagerá’, Renkema ta sita e ‘Rapport van Boey en Grovestins’ di aña 1789. Pero ‘e katibu tabata un propiedat, ke men, un asuntu ku mester a paga plaka p’e… pues su doño tabatin derecho di propiedat sin límite’, asina De Hoog ta apuntá. ‘Komo protekshon kontra arbitrariedat di shonnan, ‘Staten-Generaal voor de Hooge en Lage Regeringen der Geoctroyeerde West-Indische Compagnie’ a dekretá un instrukshon… ’E instrukshon i despues e reglamentonan di katibu di 1824 i 1857 ta obligá e doñonan di pèrkurá pa paña di bisti, kuminda i kas pa e katibunan.’ … i no tabata pèrmití kastigá e katibunan ‘di un forma irasonabel’; dunamentu di kastigu pa motibu di delitunan pisá mester a keda na kuenta di fiskal…’ Pero gobièrnu kolonial no ta haña ta nesesario na 1830 pa redusí e kantidat máksimo di shen sla ku kua doño ta permití kastigá su katibu den sierto kaso. Ta te na 1857 ta amplia e reglamento ku artíkulonan konkreto tokante ‘… na ki momentu i di ki manera doño tabatin pèrmit di kastigá su katibunan – loke yama ‘hurisdikshon kasero’ – i ki ora mester a entregá e katibu na Prokurador di Rei pa e haña su kastigu…’
Ta bèrdè ku no ta tur katibu tabatin un bida miserabel, pero transmishon oral ta konta un kantidat di kuenta, ku no ta gañamentu’, segun Brenneker. ‘Ku regularidat tabata duna kastigu korporal, tabata duna pena di morto, i tabata bati mata i tabata eksistí hasta kustumbernan fiho ora ta kita un katibu rebelde su kabes afó.’
Finalmente e doño di katibu su krueldat ta bini bèk p’é i pa su próhimo blanku. ‘Nan a mata e mener di skol, boy’ asina Matamohé, e asesino di muhé ta bisa den e buki ‘Een zweem van weemoed’ di Goslinga, papiando ku e mucha hòmber ku ta kuid’é den prizòn. ‘Nan a kòrta su sak’i webu kita afó i nan a batié ku zjuip, kaba nan a mar’é tras di un kabai i lastr’é bai kuné. Ami ker a lag’é afó. Pasikiko e hòmber ei? Nunka e no a hasi niun katibu nada.’‘Pakiko nan ta trat’é asina?’ Drusus a puntra. ‘E tabata blanku, boy, e tabata blanku.’
Bulpes tabata laga marka riba kurpa di e katibunan, pero kisas muchu mas ainda riba nan alma. ‘Dia kanta libertat, lo mi tin gana di duna e shonnan un bon hala di sota di bulpes, e ora ei nan tambe por sinti kon e ta baha riba kueru di hende’, asina Brenneker ta skibi transmishon oral di un muhé bieu, un poko promé ku emansipashon di katibu na Kòrsou.
Portret:
Bulpes, ku ta te 11 di yüli 2003 den eksposishon di Plataforma Bèrdat Históriko/ Archivo Nashonal. Ta parti di e eksposishon permanente di Museo di Kòrsou.(Kolekshon Brenneker/Juliana/NAAM)
Fuente
Paul Brenneker, ‘Sambumbu’, Curaçao, no. 1 (1969), no.3 (1971), no.10.
L. de Hoog, ‘Van rebellie tot revolutie, oorzaken en achtergronden van de Curaçaose slavenopstanden in 1750 en 1795’, Universiteit van de Nederlandse Antillen, 1983.
Dr. W.E. Renkema, ‘Het Curaçaose plantagebedrijf in de negentiende eeuw’, Zutphen, 1981.
Cornelis Ch. Goslinga, ‘Een zweem van weemoed, verhalen uit de Antilliaanse slaventijd’, Curaçao, 1993.
E.A.J. Kamerbeek, ‘Landhuis Ascencion’, Curaçao, 1995.
Elis Juliana, Flor di Anglo, Willemstad 1961
Teksto: Eva Breukink, portret: Prince Victor.
CANTA CUERO
Canta, cuero cajente, canta
canta, cuero cajente, canta
cuero, canta e pa mi lanta
pa mi lanta, é pa mi lanta
canta, cuero cajente, canta
cuero, no puntra pa ki mi ke lanta
mi ke lanta, mi ke lanta
ai, mi lomba, é mi ke lanta
é mi ke lanta cuero canta
mi ke lanta, é mi ke lanta
ai, mi lomba, é mi ke lanta
canta, cuero cajente, kanta
mi ta lanta, é mi ta lanta
ariba, lomba, é sigui wanta
mi ta lanta, mi ta lanta
é m’a lanta, cuero, m’a lanta
cuero, m’a lanta, para wanta
sigui canta, cuero, m’a lanta
m’a lanta, m’a lanta
canta, cuero cajente, canta
canta, cuero cajente, canta
canta, canta.
Saka for di Elis Juliana, Flor di Anglo, Willemstad, Kòrsou : [s.n.], 1961. – p. 17


text:
Resultadonan di Mens Erger Je Niet LIVE hunga Diabierna ultimo ta como lo siguiente: Den e promer partido, Jun Jun Racing ta sali victorioso clasificando como number uno y Family Gang number dos. Ambos ekipo ta sigui pa Pool A. Na di tres lugar Citizens y Toyota number cuater. Dos ekiponan aki ta sigui pa Pool B. Weganan a continua pa 10’or cu otro interesante partido unda The Beef People ta clasifica como number uno pa Pool A y Palmita di Oro number dos. Pa Pool B ta clasifica The Jolly Jokers na di tres lugar y Chill Swa number cuater. Dos partido hunga riba un nivel hopi halto. Pa fin di siman venidero tin programa dos anochi di ambiente y competencia. Diabierna 13 di Juni cuminzando 8’or tin riba schedule e partido entre Sin Miedo (geel), 1 Live 2 Live (berde), Heavy Yiu #2 (corra) y S.I.S.S. (preto). Sigui 10’or cu partido entre Bay Gaña Baca #2 (geel), Seru Weburi (berde), Keep on Walking (corra) y Midwest Muffler Shop (preto). Diasabra 14 di Juni campeonato ta continua cu partido programa pa 8’or entre Kleine Vrijdag Crew (geel), Cana Malo Pasa Bon #2 (berde), Old Parr (corra) y Bombers (preto). Ultimo partido di anochi ta cuminza 10’or unda lo enfrenta otro Flor di Brazil (geel), Parke Arikok Sales (berde), Wema Langzaam Maar Zeker (corra) y Bongos (preto). Un fin di siman hopi pisa unda no menos cu 16 ekipo lo bataya otro deportivamente den e ambiente familiar cu Mens Erger je Niet LIVE so por brinda. Bo ta keda cordialmente invita.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Promé Minister Rhuggenaath a pone kondishonnan adishonal?
- Gobièrnu di Kòrsou a mustra práktikamente di bia di tin un posishon básiko positivo pa ku e pregunta.
- Kòrsou tin lasonan kultural i ekonómiko estrecho ku Venezuela i ta biba hopi ku e pueblo Venezolano ku ta sufriendo.
- Pasobra ta trata aki di ayudo humanitario, no ta bai tin partisipashon aktivo di e militarnan di Merka ni di Defensa di Reino.
- Si por menshoná ku ta di importansia pa KNL pa asigurá ku ta trata aki di un operashon humanitario síviko na benefisio di e pueblo Venezolano.
- Den konsulta ku Kòrsou i Merka ta sigui elaborá riba e modalidatnan spesífiko na momentu ku a risibí un petishon ofisial.


text:
Oranjestad: Diasabra, 7 di Oktober 2017, lo bay tin un opendag na e edificio di Corte di husticia. Esaki lo cuminsa for di 9 or di mainta pa 1’or di merdia.
Durante e opendag lo ta bay tin un demostracion di unidad di K9 y tambe di Mobiele Eenheid di Cuerpo Policial y Cuerpo Especial Arubano tambe lo tene un demostracion.
Durante dia lo bay tin diferente presentacion riba e diferente areanan di ley. Tambe ta bay tin varios actividad pa famia y hopi mas.
Pueblo di Aruba ta keda cordialmente invita pa bishita e edificio di Corte den J.G. Emanstraat 51y haya hopi mas.


text:
E regsitracion pa participa na e destaho di cultivacion y procesamento di cannabis medicinal a cera!
ORANJESTAD – Minister di salubridad publico Sr. Dangui Oduber ta informa cu e registracion pa participa na e “Request For Proposal” (RFP) nan a termina dia 26 di februari 2021 ultimo. Tin gran interes demostra den e parti di cultivacion y procesamento di cannabis pa uzo medicinal na Aruba.
E proceso pa pais Aruba conoce un pilar economico nobo ta canando segun plan. E industria di cannabis medicinal na Aruba lo por genera 100 miyon florin na entrada. E lo por crea 200 cupo di trabou y e salario averahe di e trabounan aki lo ta entre 3600 pa 4000 florin bruto.
Di e 100 miyon florin cu e industriaaki lo por genera 12 miyon florin ta bay den caha di Gobierno atraves di e impuestonan y prima, asina Minister Oduber a trecedilanti.
Tin 3 sorto di RFP cu e aplicantenan por participa pe:
1.RFP pa e cultivacion di cannabis pa proposito medicinal naAruba, pa esaki 17 compania a registra pa participa den e proceso.
2.RFP pa e procesamento di cannabis pa proposito medicinal naAruba, pa esaki 12 compania a registra pa participa den e proceso.
3.RFP pa e cultivacion y procesamento di cannabis pa propositomedicinal na Aruba, pa esaki 44 compania a registra pa participaden e proceso.
Den e sigiente paso e compania nan cu ta registra lo ricibidocumentonan cu instruccion pa asina prepara nan proposicion. Solamente companianan cu a registra durante e periodo di registracion lo por sigui den e proceso di RFP. Minister Dangui Oduber ta gradici tur compania cu a mustra nan interes den parti di cultivacion y procesamento di cannabis pa uzo medicinal naAruba. Un pensamento progresivo pa diversifica nos economiacu industrianan nobo pa futuro ta loke Aruba mestrer di djeasina Minister Oduber a termina bisando.


text:
A detené dos ‘joyrider’
Riba djabièrnè 20 di ougùstùs alrededor di 3 or di mardugá un patruya na warda a topa un pikòp ku diripiente a hasi un kenshi straño riba kaminda. E patruya a haña esaki sospechoso i a siguié riba un distansia seif pa por a par’e pa kontrolá e . Esaki a surgi den un persekushon kòrtiku durante kua shofùr di e vehíkulo sospechoso tabata mustra komportashon di manehá imprudente. E pikòp a bin para na momentu ku e shofùr a pèrdè kontrol den un bògt i a kore drenta mondi kantu di kaminda. A detené e shofùr, un mucha hòmber di 14 aña di inisial H.C.M.C. i e pasahero, tambe un mucha hòmber di 14 aña di inisial T.M.A.K. Akonfiská e pikòp pa mas investigashon.
Alrededor di 8 or di mainta riba djabièrnè 20 di ougùstùs a drenta keho di ladronisia di un pikòp kolo shinishi skur di marka Nissan, modèl Frontier, numerá V-2816, for di un akomodashon turístikosituá na Bulevar J.A. Abraham. Ta trata di e mesun pikòp aki ku a konfiská algu mas trempan. E kaso ta bou di investigashon.
KIEBRO DEN AKOMODASHON TURÍSTIKO
Den oranan trempan di mainta riba djabièrnè 20 di ougùstùs a drenta keho di kiebro den un akomodashon turístikosituá na Bulevar E.E.G. Deskonosínan a subi bai ariba via e parti patras di e edifisio pa por a drenta e apartamentu. E malechornan a bai ku entre otro dos Apple Iwatches, dos waya di Apple, un Apple iPad, un HP kòmpiuter,un tas di kòmpiuter, dòpi pa orea i sènkèsh. Ta investigando e kaso.
KANDELA
Den oranan di anochi riba djaweps 19 di ougùstùs,sentral di polis a haña notifikashon ku tin un kandela den besindario di Kaya Patachi. A resultá ku tabatin un ida tereno na kandela kaminda tabatin un kas den tambe. Brantwer a paga e kandela. Habitante di e kas no tabatei. No tabatin herido.
AKSIDENTE ENTRE DOS OUTO
Alrededor di 9.40 or di anochi riba djaweps 19 di ougùstùs un aksidente entre dos outo a tuma lugá riba e krusada di Kaya Papa Cornes i Hanchi Amboina. Outo 1 tabata koriendo riba Kaya Papa Cornes bayendo den direkshon di Kaya Korona na momentu ku outo 2 a sali for di Hanchi Amboina i dal den e banda robes di outo 1. Personal di ambulans a atendé ku shofùr di outo 1 na e sitio mes i e no mester a bai hospital. Outo 1 tabatin daño material na e porta patras na banda robes i glas di e bentana aki a kibra.
DETENSHON PA LADRONISIA
Riba djárason 18 di ougùstùs a detené un hòmber di inisial C.F.M. di 60 aña di edat na Kaya Ancela en konekshon ku ladronisia.
KIEBRO TA BIRA KONOSÍ DESPUES DI NOTIFIKASHON TOKANTE OUTO MAL STASHONÁ
Riba djárason 18 diougùstùs a drenta keho di kiebro den un akomodashon turístikosituá na Bulevar Julio A. Abraham. Deskonosínan a bai ku entre e yabinan di un outo di hür i bai ke outo pa un ‘trip’. E habitantenan a bin haña sa ku a kibra drenta na kas despues ku polis a bin na nan porta pa informánan ku nan outo tabata mal stashoná. E outo tabata stashoná mei mei di kaminda riba Bulevar Julio A. Abraham. Banda di esaki e malechornan a bai ku entre otro un macbook kolo di plata, un macbook kolo shinishi, tres set di ‘airpods’, un ‘headphone’ kolo pretu di marka Apple, un KLM iPad kolo di plata di marka Apple, dos tas di marka Clo’s, un tas di marka Seseun, dos brel di marka Polette i un brel di marka Marianne. Ta investigando e kaso.